text:
Aruba su pasado multifuncional ta refleha den nos hendenan amical trahando duro y nos tradicionnan multicultural.
Arubianonan di antes a biba un bida trankil, un famia grandi, cu casi ningun entrada, a cria nan yiunan na un manera hopi respetuoso y disciplina. E tata a lanta trahando den cunuco of den piscamento, mientras e mama mester a keda cuida cas y su yiunan. E unico entrada tabata pa bende mes di carne, cabrito y tin bes druif. E damanan ta traha y bende sombre.
E momento cu un pareha Arubiano casa, nan ta zorg pa nan tin un cas. E sistema cu nan a usa pa traha nan cas tabata “paga Lomba”, kier meen famia, bisiña of amigonan ta bin hunto pa yudé traha su cas. Dia cu nan traha nan cas e doño aki ta haci mescos. E cas ta wordo traha di lodo, yerba of torto. E cas ta wordo blancha blanco y lo tin su kamber, sala, hadrei di nort of zuid, y cushina cu su forna cu piedra pa cushina. E forno semper ta traha na e parti pabou, pa huma di cushinamento no bay molestia den e cas. Cushinamento ta wordo haci door di un monton di tres piedra grandi cu e weya riba dje y candela di yerba seco abou. E muchanan ta bay busca e yerba pa candela den mondi. Mester bisa toch cu tabatin suficiente cuminda for di cunuco of piscamento. Bon cuminda fresco y motibo pa cual nos grandinan a biba asina hopi aña. Nada di cuminda di bleki e tempo ey.
E vloer di cas tabata di santo blanco di lama
teni semper limpi cu un basora traha di rama
seco di mata mara na un palo largo. E tradicion
di mantene e cas y sabana limpi a bin di nos
prome Indjannan kendenan a haci esaki
pa evita reptiel y insecto.
Den e tempo ey no tabatin coriente, awa of medio di comunicacion. Nan tabata lanta marduga pa 4ór cu e cantamento di e gay. E tata ta bebe su koffie cayente cu semper tabata riba candela y tumba pa cunuco. Pero prome cu e tata bay, e ta laga ordo pa loke e muchanan mester haci ora nan yega bek di scol despues di termina nan huiswerk. Un di e tareanan sigur tabata pa bay den mondi pa busca yerba seco pa candela pa e forno y e ora numa nan por a bay hunga pafo. E muchanan mester a cana un distancia largo pa yega scol. Atardi pa 5ór nan tin cu bay tuma un baño, bisa mama cu papa un bonochi y bay drumi.
Birando scur e tata ta sende e lampi di kerosin y e cu e señora ta bay sinta riba un banki dilanti di e cas di torto. Ainda mi ta corda cu ora mi tabata bay bishita mi abuelonan, mi tabata topa cu nan sinta riba e custumber banki dilanti di e cas. E abuelo cu su carson largo mara na e enkelnan, pa protehé di reptielnan den cunuco, humando su pipa. E abuela, cu cabes mara, shimis largo y humando su sigaria La Fama cu candela paden. E custumber di antes cu ta incomprendibel pa hopi hende ta con nan por a huma un sigaria cu candela paden y combersa sin kima nan paden di boca. E sabana ta lombra di limpi, paña ta secando riba trankero y un burico mara bou di un mata grandi.. E tempo ey no tabatin auto, ta burico ta e unico medio di transportacion y esnan cu tabatin manera por a cumpra un cabay pa Fls.50.00 of por a huur uno pa Fls.5.00.
Debi cu no tabatin awa, e tata tabata bay riba su burico cu dos halifat pa bay busca awa na pos of dam pa bebe, cushina y baña. Esaki tabata un bon oportunidad pa topa cu otronan pa haya e noticia, como cu no tabatin medio di comunicacion manera corant, radio of television. E awa aunke un poco brak tabata wordo usa pa
bebe, cushina y baña. Poco despues hopi tabata pone awa den purun cu tabata mantene e awa bon frieu cu un mita coco claba na un palo. E resto di awa tabata bon warda den boter grandi di cinco galon den cushina of un otro sitio den e cas. Strikamento tabata wordo haci door di pone e hero di strika riba e candela den e forno di cushina. Tin famia cu tabata usa dos hero pa mas rapido, nan tabata strika cu uno mientras e otro ta riba candela pa keinta, asina no ta perde tempo.
Den e tempo ey, no ta tur mucha por a caba scol, door cu nan mester a yuda mama cu e otro rumannan cu tabata hopi e tempo ey. Semper e palabra tabata cu nan tabatin hopi yiu door cu no tabatin radio y television pa tene nan lanta y ta bay drumi tempran. Pero sinceramente mi ta kere tambe cu no tabatin medionan di proteccion e tempo ey. E muchanan homber mester a bay busca un trabou pa cria e famia, cu tabata hopi scars e tempo ey, mientras e mucha muhenan no tabata permiti pa bay busca un trabou, pasobra nan tabata bon proteha pa e mayornan. Nan tarea tabata pa yuda e mama cu trabounan di cas y cuida e rumannan. Nan no tabata permiti pa sali, ni bay fiesta, of bay cu yancuman ningun caminda, solamente acompaña pa mama, ruman of amistadnan hopi cerca di e famia. Si e yiu muhe topa cu un yoncuman, e freimento tabata scondi y e yoncuman bishita e cas no tabata facil. E tabata tuma hopi curashi e tempo ey. Tabata ser bisa cu asina e yoncuman acerca e cas pa prome biaha, e tata mesora ta puntr’e kende e ta, di ken su famia, si e tin un trabou y un cas. Si e mayornan acepta e yoncuman, e ta bin bishita cas y ey e freimento ta cuminsa. Nan dos ta sinta den un sofa y e mama y papa tambe ta sinta den sala hunto cu nan. Pero e freimento ta di tal ora pa tal ora. Si esaki tarda, mesora e tata ta duna un señal cu e ora a yega pa e yoncuman bay su cas. Despues e mayornan ta avisa e yoncuman cu nan kier bay bishita y sera conoci cu su mayornan y esaki semper tabata riba un Diadomingo den dia. Si tur mayornan ta di acuerdo e ora e yoncuman por sigui bishita cas di e yiu muhe.
Dia e pareha dicidi cu nan kier bay casa, nan ta avisa e mayornan di ambos banda. Preparacion pa e casamento tabata cu e mayornan di e cas di mucha muhe ta cuminsa busca rama di coco pa traha ramada di coco rond di e pista di baile. Nan ta vlecht e ramanan masha bunita y basha santo blanco di lama pa e vloer. E damita ta busca su madrina y sirbidonan y e yoncuman ta busca e padrino y sirbidonan. E casamento mes e tempo ey tabata cu e pareha y tur sirbidornan ta cana pa misa of usa un burico cu un flor decora riba su nanishi pa bay casa na misa pasobra no tabatin auto. Ora nan regresa cas despues di e casamento, nan ta bay sinta den un stoel cu a wordo decora cu papel di crepe blanco durante henter e fiesta. E celebracion semper tabata masha bunita, cu hopi bebida y cuminda, tin ora cu un grupo di musico cu guitar, fio y tambu. E tempo ey no tabatin bebida gemix, pero bebida sterki den e kelki di horea y e damanan tabata tuma cucui.
Asina e fiesta ta sigui masha bunita, pero tin bes e ta caba cu un pelea. Tabata ser bisa cu e tempo aya si no tin un pelea na e fiesta, e fiesta no tabata bon. Pero e pelea tabata limpi, esta cu mokete y nada di arma. Straño cu e por zona, pero e hendenan muhe tabata apoya e pelea pasobra nan tabata bisa pa laga nan bringa pa wak cua tin mas forsa. Tambe si un hende a perde e fiesta e ta puntra su amigo pa su mañan con e fiesta a bay y esun ta contesté: “Ay, Comper, e no tabata bon pasobra no tabatin pelea y e ramada di coco no a wordo basha abou”. Su siguiente Diadomingo, tin un otro celebracion den dia, mas tanto pa e famia pa bin bebe soppi di carne cu su boyo of pan bati.
Ora un miembro di famia muri, no tabatin medio di comunicacion pa avisa e morto. Un miembro di famia ta bay pafo y ta manda dos tiro di scopet den laira pa avisa e bisiñanan. Asina cu nan scucha e tironan, nan ta core yega e cas y ta keda te anochi laat pa compaña e famia di e defunto. Debi cu no tabatin mortuario ni tampoco caha di morto, nan mes mester a traha esaki. Tin famia cu tabata traha bastante y warda riba zolder. Si un bisiña perde un ser keri y no tin caha, e por a fia uno di esun cu tin y despues traha of laga traha uno pa debolbe. E defunto mester wordo dera pa su mañan mes pa motibo cu no tabatin ijs corda freezer. Ta despues por a cumpra ijs na blokki pa pone bou di caha di morto pa mantene e defunto. Tambe mester a cana carga cu e defunto te na misa pa despues santana, anto tin ora un distancia largo. E cargadonan ta cambia de bes en cuando. Di ocho dia tin resamento na cas di e defunto unda ta busca un persona pa resa pa e defunto. Chuculati di pinda y boyo of cuki ta wordo sirbi. E hombernan ta dal nan bebida sterki y ta usa e ocasion pa conta chasco of intercambia noticia. Rouw ta wordo teni pa e damanan pa ocho dia largo.
Asina nos grandinan a biba e tempo aya, un bida trankil y hopi sigur.
Dufi Kock


c: text/html

text:
Geplaatst op 16 October 2017 dor di Ministerio Tráfiko, Transporte i Planifikashon Urbano
Willemstad – Minister Zita Jesus – Leito i Servisio pa Obra Públiko (OW) ta invitá pueblo di Banda Abou na entrega ofisial di e trabounan di mantenshon. E entrega ofishal ta tuma lugá djamars 17 di òktober 2017 pa 6or di atardi na e palapa dilanti di e parke Sint Christoffel.
Minister Zita Jesus-Leito ta spera di por risibí pueblo di Banda Abou pa por interkambiá di idea i tambe pasa un ratu ameno den e ambiente di Banda Abou su naturalesa.
Pa kualke pregunta tokante e proyekto por tuma kontakto ku Obra Públiko via e number 433-4237, Whats app +5999511-8582 òf via di e-mail info.vvrp@gobiernu.cw.

robotstxt: allowed

filter: keep


text:
Mas y mas hende grandi na Saba no tin famia rond di nan pa cuida nan manera antes. Haci compra y cushina pa nan mes a bira dificil. Berdura fresco y fruta ta caro. E pensiun chikito no ta alcansa mas.
Samenwerkende Fondsen Cariben a duna sosten financiero na un iniciativa cu ta percura pa e grandinan aki haya cuminda cayente saludabel te na nan cas. E boluntarionan cu ta prepara e cumindanan, ta combersa cu e grandinan y ta yuda cu cualke cos chikito den cas cu mester wordo haci. Asina e grandinan por keda biba mas largo den nan mes cas.


text:
ORANJESTAD (AAN): E horario di warda di Diaranson madruga a cuminza hopi trankil pa esnan trahando pa Polis y tambe na Servicio di Emergencia.
Pero diripiente e anochi trankil a dal un buelta grandi, ora cu alarma a wordo bati di tiramento na San Nicolas.
E informacion a cuminza circula, na momento cu algun hende a yega den auto dilanti Servicio di Emergencia na ImSan na San Nicolas. Nan a trece un persona masculino cu tabata sangrando di heridanan di bala cu el a ricibi na su curpa.
Mesora personal medico na ImSan a cuminza presta prome asistencia na e victima, pa purba stop e sangramento. Tabata bisto cu e homber ta den shock y e curpa tabata cuminza perde e lucha pa keda bibo.
Pa 3:55 am, esnan na ImSan a yama Central di Polis pa raporta loke a caba di socede. Esey ta cu cu un hende homber a wordo tira dilanti American Bar den Caya Captain R. Rodger, antes conoci como Grensweg.
Mesora Central di Polis a dirigi e patruya di San Nicolas pa bay check kico ta pasando na ImSan. Tambe otro unidad a ser manda pa conserva e lugar dilanti American Bar.
Ora cu polis a yega na ImSan, nan a topa cu e testigonan cu ta esnan cu a trece e victima. Polis mesora a tuma nan declaracion pa asina haya un bista di loke a socede.
E testigonan a splica Polis, cu e victima tabata dilanti American Bar, cu e momento ey ya tabata cera basta rato caba prome. E victima tabatin discusion cu otro hende na e lugar.
Vocero di Polis, Lito Lacle, a djis bisa cu e testigonan diripiente a tende un tiro. Nan a core bay yuda evictima, y a pone den auto y hibe na Centro Medico di ImSan cu ta apenas 1,5 kilometer mas leu, y entreg’e na personal di ImSan cu mesora a drenta cune pa yude.
Sinembargo no por a haci nada, debi cu e tironan a afecta organonan importante di e victima. Pa 4:25 am a nota cu e no tabatin signo vital mas, y e ora ey Docter a constata morto.
Na prome instante, autoridadnan no tabata sa e nomber di e victima. Pero a pone Recherche di San Nicolas, y tambe Slachtofferhulp na altura pa bin yuda. Na e lugar di tiramento, funncionarionan hudicial forensico di BFTO tambe a presenta pa documenta e lugar di asesinato.
Mas despues, autoridad a logra identifica e victima. E ta Marc A. Mejias Flores di 19 aña di edad, naci na Venezuela.
DIARIO ta corda lectornan, cu net ey dilanti mes tambe den Caya Captain R. Rodger, riba e madruga di Diadomingo 30 di Mei 2021, pues apenas 5 siman y mey pasa cu hendenan a pasa estilo drive-by shooting y a laga 4 hende herida. Pero e biaha aki, Polis no a bisa prensa si acaso tabata un drive-by of ta algo otro.
Polis ta pidi si cualkier persona mas por a mira loke a socede, pa yama e Tipline di Polis na 111-41 pa asina raporta e sucedido.
DIARIO y Cuerpo Policial ta manda palabra di condolencia na e famia di e fayecido.
https://diario.aw/categories/noticia/policial/hoben-venezolano-di-19-ana-tira-mata-dilanti-american-bar#sigProIded4dc70f8e


text:
WILLEMSTAD — Despues ku siman pasa a toka turno na nos chikitinnan pa selebra dia internashonal di atletismo, fin di siman tras di lomba a toka turno na spechalmente esnan mas grande.
E atletanan ta saliendo awor’ki for di e fase di transishon pa nan drenta bèk den e fase kompetensia pa asina nan ta den un konsishon optimo pa kampeonato di Korsou; pues no tabata un kompetensia kaminda ku nan lo a kompetí riba 100% di nan kapasidat. E kompetensia aki tòg a laga markanan sumamente remarkabel atras i te hasta rèkort nobo a keda poné. Tabata e atleta multi-talentoso, Keiji Lorens (14) di Trupial ku a sa di tira e bala di baseball riba un distasia di 87.12 meter! Ku e hanzaña aki e ta pone e marka nashonal na 5.47 mas leu.
Elgin Sommer di Sparta tambe a sa di pone e tempu di mas skèrpi di atletismo den 2016 riba e distansia di 100 meter ora ku el a para e oloshi na 10.81 sec ku esaki e ta laga Rachmil van Lamoen i Prince Kwidama su tras ku a kore respektivamente 10.83 i 10.88.
Bientu na Kòrsou semper tabata un obstakulo pa nos atletanan riba e distansia di 200 i 400 meter. Pa loke ta 2016 nos atletanan poko poko pero sigur ta jegando 50 sec. riba e pista Mondo na SDK. Pa kampeonato di Korsou nos tin sigur atletanan markando tempu di 47 seconde.
Riba e distansia di 800 meter ku un elektrisante final e atleta Jordan Philbert (16) di Cheetah ta bai laga Rashid Rosalina (21) di The Eagles ku un diferensia di 8 sentisimo seconde. No lo por ferwagt hopi di ambos atleta durante di e proksimo kampeonato di Kòrsou.
E kompetensia di fin di siman aki a konose partisipashon di un kantidat rèkort di lansado. Hopi di nan tabata hobennan ku a keda reklutá speshalmente pa Carifta 2017. E atleta nobato di e ekipo di Deportivo San Kristòf a sa di duna un kompetensia fuerte. Nataniel Komen den su prome kometensia a di tira e sper riba un distansia di mas ku 42 meter! Asina tin hopi bon prospekto mas pa den futuro.
Bob Esprit i tambe Eduard “Watty” Pourier (Boneiru), dos atleta di renombre di den pasado tambe hasi presensia bèk durante di e kompetensia di atletismo ora nan a kompeti den pusha bala di heru i disko. Den bala di heru Bob ta pusha 12.30 i Watty 11.62 meter. Nan a inspirá hopi di nos hobennan.
E miho 8 atletana di e kategorianan bou di 14 aña; tambe tabata den kompetensia.
Serka nos damitanan di 7/8 aña ta Zsa-zsa Frans di The New Revolution a gana komodamente. Serka e mucha hòmbernan Anton Pietersz di The Eagles ta sali ku maksimo puntuashon. Den e kategoria 9/10 Mehaydi Isabella (Trupial) i Jeneul Doran (Deportivo San Kristòf) ta bolbe score mas haltu. Vanessa Mercera i Gerander Melfor di Trupial ta bira ganado den e kategoria di 11 i 12 aña. Serka nos atletanan di 13 aña14 aña ta Nashwena Jonge (Deportivo San Kristòf) i Suehandric Paulina ta gana komodamente ku un bon saldo di puntuashon den e eventonanan kombiná.
Atletismo di Kòrsou ta sigui dia 10 i 11 di yuni proksimo ora ku nos atletnan sali den e Kampeonato MCB di Atletismo 2016.
Ta fèrwagt ku mas 200 atleta den e kompetensia maksimo di atletismo di Kòrsou.


text:
Victima a haya 2 tiro den pecho y 1 den lomba y nan a bay cu su auto
Diabierna anochi a drenta informe di un caso di tiramento cu hende herida na Weg Fontein, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un caso unda un persona a presenta eynan cu 3 tiro den su curpa 2 na su pecho y un na su lomba y e 3 desconocidonan a bay cu su auto for di e sitio. Ta trata di un Ford Fusion 2010 silver A74260. Na yegada di e ambulans nan a cuminsa atende e victima mesora y a transporte cu urgencia pa hospital. Polisnan mesora nan a cuminsa tira bista pa e auto riba caminda. Un patruya a topa cu e auto na candela banda di santana na Zeewijk. Mesora a avisa tur autoridad competente.


text:
PROMÉ MINISTER GILMAR PISAS A RISIBÍ RAPÒRT ANNUAL 2020 DI SER.
PROMÉ MINISTER GILMAR PISAS A RISIBÍ RAPÒRT ANNUAL 2020 DI SER.
Willemstad – Promé Minister Gilmar Pisas a risibí e promé kopia di e rapòrt anual di Konseho Ekonómiko Sosial (SER) pa ku e aña 2020.
Esnan ku a representá SER tabata srs. Raul Henriquez, direktor di SER i John Jacobs, presidente interino di SER.
Den e rapòrt aki SER ta duna kuenta di e aktividatnan ku SER a ehersé i e resultadonan pa ku e aña di Corona 2020, i ta konsiderá e nesesidat di un transishon rápido di e gestion di krisis pa un polítika di rekuperashon sostenibel.
Pa mas informashon por bishitá e Website di SER: www.ser.cw


text:
Arubaanse Voetbal Bond (AVB) hunto cu FIFA y CONCACAF recientemente a organisa un sesion di informacion pa tur club di futbol di Aruba pa discuti e programa di “Club Licensing” cu ta existi pa algun aña caba. CONCACAF y FIFA ta desea pa tur club cu ta resorta bao di tur nan federacionnan miembro registra, pero e prome programa mester a wordo adapta pa por acomoda clubnan den Caribe y paisnan mas chikito cu no tin e organisacion grandi y tur e detayenan cu e clubnan den paisnan grandi tin.
Cu e bishita di e manager di club licensing di CONCACAF, esta Jonathan Martinez, a introduci un proceso mas facil y accesibel pa registracion cu e clubnan a identifica miho cun’e. E ta consisti di cuater formulario cu nan ta yena pa medio di un website.
E formularionan ta encera informacion financiero, informacion general di e club, informacion di e structura di e club y programa di desaroyo di hubentud. E clubnan tambe mester cumpli cu 11 rekisito.
Martinez ta agrega cu na Aruba e federacion tin un parti grandi di e informacion aki caba, cual nan ta pidi for di e clubnan y esaki sigur ta facilita e proceso di registracion.
Vice Presidente di AVB, Marlon Werleman a splica cu CONCACAF y FIFA ta desea pa e federacionnan activa y stimula e teamnan pa completa nan club licensing y asina por identifica cu mas facilidad unda cada federacion y su clubnan tin necesidadnan specifico cual nan mester di asistencia pa resolve.
A base di e informacion cu nan ta ricibi for di e clubnan, y encuanto di detayenan manera campeonatonan local, etc., CONCACAF lo brinda asistencia na e federacionnan miembro.
Tanto e president nobo di FIFA, Gianni Infantino, como e Presidente nobo di CONCACAF, Victor Montagliani, kier traha mas di cerca cu e federacionnan y pa e federacionnan traha mas di cerca cu nan clubnan, segun Werleman y e programa di licencia ta yuda den e aspecto aki sigur.
Den e proximo simannan CONCACAF y AVB ta keda den contacto estrecho pa determina un fecha pa Martinez bolbe Aruba pa otorga e licencianan na e clubnan, esta si mayoria di e clubnan cumpli cu e rekisitonan di registracion.
E intencion ta pa e clubnan haya e oportunidad pa crece y desaroya, y bira mas grandi, y tipo di programanan asina ta yuda sigur, Werleman a conclui bisando.
AVB t’ey pa yuda e clubnan completa nan registracion pa “licensing” y ta encurasha tur representante di e clubnan pa haci esaki mas pronto posibel.


text:
Oranjestad-Ministerio di Cultura, Oficina di Monumento y Comision Paseo Monumental ta promove nos Herencia Cultural durante Paseo Monumental IV, 2014. Durante di e Paseo, Edificio Zoutmanstraat 1, situa riba Zoutmanstraat #1 den Oranjestad, tambe ta habri su portanan for di 10’or di mainta riba diadomingo 14 di september venidero.
Informacion di Zoutmanstraat 1
Un edificio di Gobierno yama ‘Landskantorengebouw’ cu a construi na 1910-1911. Bou di supervision di ‘Dienst Openbare Werken Aruba’, e tempo ey un division di ‘Departement van Openbare Werken’ di Curaçao, gobierno a laga traha esaki. Segun Hartog, ta e Gezaghebber Beaujon mes a tuma algun obrero den servicio. E edificio ta para completamente su so y ta separa Wilhelminastraat y Zoutmanstraat. E fachadanan ta simetrico y tin un ritmico horizontal y vertical severo cu detaye cu influencia neoclasico. Riba 10 di september 1910 a pone e prome piedra y den e diario di e Gezaghebber Suplente, Sr. Hendrik Johannes Beaujon, tin nota bou di tal fecha: “Heden is de eerste steen gelegd van de in de Oranjestad gebouwd wordende nieuwe kantoorlokalen […] (Awe a pone e prome piedra pa e edificio cu lo fungi como oficina publico na Oranjestad). In den voorgevel heb ik ingemetseld een verzegelde fles inhoudende een korte oorkonde luidende als volgt.” (Den e cement di e fachada principal mi a hinca un boter conteniendo e siguiente documento). Den e diario tawatin 5 liña reserva pa skirbi e texto di tal documento, pero nunca a yena esaki. Riba diasabra 25 di maart 1911 a habri e edificio. E oficinanan publico tawata e tempo ey na rand di Paardenbaai (ta te na aña 1939 a hala e costa artificialmente). Den e edificio tawatin ubica desde 1929, tempo cu Wagemaker mester a entrega su vivienda y oficina como Gezaghebber na Marina Real, e oficina nobo di gezaghebber. Ariba e prome piso tawatin oficina di gezaghebber, registro civil y censo (te cu 1934), como tambe Ontvanger. E piso abou tawata destina pa douane. Den transcurso di aña e edificio a duna refugio na diferente departamento; asina tawatin na riba e piso abou na 1920, Postkantoor, Telegrafie (un molina tawata genera e energia necesario pa e bateria) y Havenkantoor. Riba e prome piso tawatin e oficina di Ontvanger, e hefe di Postkantoor, e ambtenaar di Ministerio Publico, registro civil y censo. Aki tambe tawata efectua acto di matrimonio y tawata trata caso di Corte, pa cual tawatin un despacho y un sala di corte. Na aña 1936 Salubridad Publico tambe a ocupa e edificio aki. Mas reciente e edificio a ubica Museo Arqueologico, siguientemente Oficina di Monumento y despues Fundacion Fondo di Monumento, Fundacion Desaroyo Educativo Comunitario y Bureau Voorlichting (BUVO).
Durante aña e edificio a conoce diferente cambio y ahustacion. E cambio mas drastico ta e trapi pa subi na e prome piso. Awendia e trapi ta na banda drechi di e galeria, mientras cu pa un periodo largo esaki tawata na banda robes, esta refleho identico. E trapinan tawata na prome instante di palo. E espacio entre e pilarnan tawata habri y tawata forma parti di e galeria.
E arkitecto Sr. Jouel Croes di ‘Croes Architecture STudio N.V.’ hunto cu su team di su oficina lo duna e recoridonan na Zoutmanstraat 1, durante di e Paseo Monumental IV 2014. Den e edificio aki lo bay ubica e Tienda di Seyo di Artesania y Oficina di UNESCO pronto.
Ministerio di Cultura, Oficina di Monumento y Comision Paseo Monumental ta invita henter e pueblo di Aruba y amantenan di monumento pa haci uzo di e oportunidad aki pa participa na e paseo monumental di e aña aki y ban apoya, duna balor na nos cultura y nos herencia cultural y cera conoci cu e tecnica den arkitectura cu a ser uza den nos monumentonan.
Warda e articulo aki y sigur por uza esaki como fuente durante Paseo Monumental IV 2014.


text:
WILLEMSTAD – Un parke zoológiko sin trali ku un selva tropikal, un anfiteatro i un plan pa siña mucha tokante bestia. E plan pa Curaçao Zoo & Nature Reserve ta ambisioso, pero ku ayudo di komèrsio tòg e ta realístiko, segun direktor Hubert Isenia.
Temporada negativo
Parke Tropikal, e hardin zoológiko anterior, tabata atraé turista i habitante. Pero e lugá a deteriorá i e imágen a bira negativo. Riba Tripadvisor ta deskribí e parke komo dekaí ku bestia den kouchi chikí.
“Tabatin un temporada negativo”, Isenia ta atmití. Ela kuminsá traha na Parke Tropikal na 2011 i el a realisá lihé ku algu mester a kambia. Isenia a sera parti di e parke i a kuminsá na un plan nobo. “Tabatin falta di profeshonalismo, fondo i motivashon. E úniko manera pa sali for di esaki ta ku hopi kreatividat.”
Supsidia di gobièrnu
E kreatividat ei ta nesesario, pasobra e parke no ta permití di kobra entrada i e ta dependé di supsidio di gobièrnu. Na 2013 a subi esaki, pero e suma no ta sufisiente pa ehekutá kambionan grandi.
Aktualmente e Parke Tropikal ta será parsialmente, pero na 2023 henter e parke mester habri atrobe. E lugá mester bira outosufisiente i mester ofresé espasio pa aktividatnan komersial i edukashon. Tambe mester krea un imitashon perfekto di e ambiente natural di e bestianan. E masterplan ta kontené un área di kasi 9 hèktar; e gastunan total ta 30 mion florin.
Ambishon
“Ta zona ambisioso”, e direktor di e Fundashon Protekshon di Bestia Gregory Berry ta reakshoná. E direktiva anterior di e fundashon, den pasado tabatin diferensha di opinion ku Parke Tropikal pasobra nan tabata malkontentu ku e sirkunstanshanan di e bestianan.
Berry ta enfatisá ku un Protekshon di Bestia nunka no por para kompletamente tras di sakamentu di bestia for di nan habitat natural, pero ku e direktiva ta positivo tokante e plan nobo. “Un hardin zoológiko por ta un medio pa trese hende mas serka di bestia. Manera ta mustra, e plan parse ta kumpli ku eksigensianan di un hardin zoológiko moderno.”
Pingwino
Tòg Berry tin opheshon tambe. Espesialmente tokante e pingwinonan. “Mi no por imaginá mi ku por fria un espasio grandi sin gastu haltu. E anfiteatro tambe ta dibertido, pero si organisá algu musikal, ku ta interesante ekonómikamente, esaki no ta dushi pa e bestianan.”
Direktor Isenia no ta duda e viabilidat. E renobashon awor tin tres aña aden i entretantu a drenta míles di florin na material di kompanianan. “Material pa realisá e plan tabata e gastu di mas grandi. Esaki ta serka di solushoná. Banda di esaki nos tin basta boluntario i ami ta un perseveradó: nos ta bai ehekutá e plan aki.”


text:
4 aña pasa ku minister glenbert croes a bira e minister enkarga cu (sociale vormingstraject), tabata su deseo pa por duna hobennan femenino tambe e mesun oportunidad
Cuatro aña pasa nos a propone nos mes pa duna nos hobennan femenino e mesun oportunidad pa por forma parti di e trayecto di Formacion Social, pa nan tambe por tin e chens di rehace nan bida, cu un formacion nobo cu lo crea e futuro nobo cu nan tin derecho riba dje. Pa por siña biba cu etica, disciplina, compromiso y dedicacion, cu un formacion militar ta brinda cu ta bira e balornan cu lo guia- y yuda nos hobennan femenino den sigui educa nan mes pa oportunidadnan laboral nobo. 4 aña despues e vision aki ta bira realidad.”
Minister Glenbert Croes ta gradici Gobierno pa e sosten pa e vision, en especial na nos Minister Presidente Evelyn Wever Croes, Minister di Husticia Andin Bikker, pa apoya e oportunidad aki cu awe nos ta brindando nos hobennan femenino cu e trayecto di Formacion Social. Manera cu e mandatario a expresa na e hobennan durante su encuentro cu nan: “Den transcurso di bida bo lo cay lanta un paar di biaha. Pero importante ta pa semper lanta para y cana bay den e rumbo cu abo kier pa bo bida tuma.”
Minister ta agradecido na e liderasgo di Jessica Ras cu ta hoofd SVT. E mandatario ta orguyoso di nos Arumil bou liderasgo di Capitan Kelly y ta hopi agradecido na Comandante di Marinierskazerne y Ministerio di Defensa pa e apoyo y pa a kere den e vision aki.E trayecto femenino di Formacion Social/SVT ta e inspiracion pa bin cu trayectonan igual den otro paisnan di Reino Hulandes. Aruba ta e prome y ta marca historia un bes mas. E nomber di e prome 14 participanten aki, lo wordo graba pa semper pasobra nan ta e fundeshi pa e continuidad di e proyecto aki. E futuro nobo pa nan, a cuminsa 23 di augustus 2021.


text:
ORANJESTAD (AAN)- Den weekend Milly Koolman a tene un sunrise ride pa asina recauda fondo pa materiaal di scol pa un grupo di 50 mucha.
All Stories
*el a duna seminarionan na Republica Dominicano - ORANJESTAD(AAN): Devon Hoge ta un Arubiano cu como referee di Muay Thai ta haciendo un bon papel internacionalmente.
*Aruba tin hopi talento y mester inverti den nan - ORANJESTAD(AAN): Durante varios aña caba federacionnan mundial di Muay Thai a bringa pa mas reconocimento di e deporte, incluyendo pa esaki bira un deporte Olimpico.
ORANJESTAD (AAN): Recientemente durante un ceremonia hopi bon anima cu tur pelotero presente na cas di famia Dania na Warawara,
ORANJESTAD (AAN): E tabata un anochi special pa e integrantenan di e team, y tambe nan miembronan di famia cu a bay mira un momento unico.
ORANJESTAD(AAN): E serie di playoffs di best of 5 entre Red Machine y Braves ta empata 1-1.
ORANJESTAD(AAN): Den fin di siman e playoffs di Double-A a cuminza, unda cu prome lugar Atco Indians a enfrenta di 4 lugar Scorpions, mientras cu di dos lugar Red Machine a topa cu di 3 lugar Braves.
ORANJESTAD(AAN): Diamars anochi Scorpions tabata hunga pa sobrevivi den e serie di playoffs di Double-A contra Atco Indians y casi a logra esaki.
Silvhyanne Vrolijk, representante di Hubada Cycling Team
ORANJESTAD (AAN)- E prome torneo di domino na 99 Bar & Restaurant na Calabas, a caba c’un sla duro p’e team di Sero Blanco!


text:
Entrante 1 di augustus a drenta e prome fase di maneho nobo pa loke ta trata e uitzendbureau. E cambionan cu esaki ta encera lo trece mas consecuencia pa uitzendbureau cu ta hunga ‘wega’, segun e Minister, y tambe lo duna autoridadnan mas poder pa sanciona abuso. E mandatario lo bay den dialogo pa por contesta con largo ta posibel pa tene un trahado como contratista.
Minister di Asunto Social y Labor Glenbert Croes (MEP) a splica durante un conferencia di prensa pa locual ta trata e prome fase di e cambio. “Nos a hisa criteria, regla mas skerpi y estricto pa e comision cu ta bay evalua e diferente peticion.”
E meta ta pa yega na un maneho unda autoridadnan y inspeccion por tuma mas accion y impone mas sancion contra dunado di trabou cu no ta cumpli cu loke ta stipula den e condicionnan di nan permiso pa opera un uitzendbureau.
“Nos ley mester duna nos autoridad pa tuma accion, sancion y boet contra e compania di uitzendbureau cu ta viola derecho di trahado”, e minister a bisa.
Gobierno ta na altura cu tin situacionnan unda ta purba bira e reglanan di uitzendbureau, unda por ehempel tin cierto hotel cu ta busca trahado externo por medio di e bureaunan aki, mientras cu despues di un un aña den funcion, nan ta dun’e un otro funcion pero ta keda haci e mesun trabou. “E wega ey a caba.”
Segun e mandatario e consecuencia lo bay pa uitzenbureau pero tambe pa e dunado di trabou pa viola derecho di trahado. E ta bisa cu violacion ta tuma luga den tur sector, cu tin compania cu no ta contratista pero ta haci trabou di uitzendbureau. Pa esey tambe lo tin consecuencia.
“Nos tin e forma con pa duna boet, ta wardando e conseho final pa mehora di forma efectivo con mester actua. Tin 16 compania tin permiso di uitzendbureau, si un permiso a caduca lo evalua di acuerdo cu e maneho nobo”, Croes a splica.
Sinembargo el a bisa cu ta haciendo control severo pa wak unda cu tin contratista cu den realidad no ta un contratista anto eynan lo tin consecuencia y sancion contra nan. Segun e madatario e pregunta ta keda pa cuanto tempo un trahado por keda cu uitzendbureau y no bira empleado vast.
No ta sigur ainda con largo por wanta un trahado como contratista
“Bo por keda tene un trahado aña tras aña na un uitzendbureau, nunca ta haya contract y no tin bida pa bay banco y busca un lening pa cumpra cas y auto. Su trabou na uitzendbureau mester ta transitorio. Nos ta bay den dialogo tripartidista social laboral, pa haya sector comercial y sindicato, pa tur hunto contesta e preguntanan aki.”
Pa traha cu un uitzendbureau ta pa despues e persona haya un trabou vast, comercio ta bisa cu ta compronde y duna oportunidad pa screen trahado cu ta traha bon y si tin abuso di sistema ta tuma luga.
Un ehempel cu e mandatario a menciona ta cu un hotel a laga su HR (recurso humano) lanta su mesun compania di uitzendbureau na e mesun hotel: ‘Esey ta wega cu tin’. Nan kier duna henter comunidad empresarial un oportunidad pa coregi.
Pa finalisa el a bisa cu esun cu no cumpli cu e maneho nobo lo sufri consecuencia. E meta mas grandi cu derecho di trahado tin perspectiva y ta spera cu ta uni como comunidad, sector empresarial y sindicato pa un miho futuro pa tur hende na Aruba.


text:
Orashon djaweps 17 di novèmber 2016
Ora E tabata serka di yega Herusalèm, na bahada di seru di Oleifi, henter e multitut di disipel a bira mashá kontentu i nan a kuminsá gradisí Dios na bos altu pa tur e kosnan maravioso ku nan a mira. Nan tabata grita: ‘Bendishoná ta e rei ku ta bini den nòmber di Señor! Pas den shelu i gloria na Dios den altura!’ Algun fariseo den e multitut a bisa Hesus: ‘Maestro, skual bo disipelnan!’ Hesus a kontestá: ‘Mi ta bisa boso: si nan keda ketu, e piedranan mes lo grita!’ Segun nan tabata yega serka i Hesus a mira Herusalèm, El a yora pa e siudat ei. El a bisa: ‘Mare bo tambe tabata sa riba dia djawe kiko por duna bo pas! Ma awor akí esei ta skondí pa bo! E dia ta bini ku bo enemigunan lo lanta subida di tera pa sitia bo, rondoná bo i changa bo di tur banda! Nan lo kaba ku bo, Herusalèm, i ku tur bo habitantenan. Ni un piedra no ta keda na su lugá, pasobra bo no a rekonosé e tempu ku Dios a bishitá bo.’
Lukas 19:37-44


text:
Paramore
Paramore ta un banda di rock, formá na Merka na aña 2004, anto un di e bandanan mas famoso i aklamá den e historia di musika Rock. Aktualmente e banda ta konsistí di e kantante prinsipal Hayley Williams, bagista Jeremy Davis i kitarista Taylor York. E grupo a saka nan promé album All We Know Is Falling na 2005 i e segundo album Riot! na 2007, kual a wordu sertifiká Platinum na Merka i Oro na Australia i Canada.
Albums[editá | editá fuente]
Studio[editá | editá fuente]
- All We Know Is Falling (2005)
- Riot! (2007)
- Brand New Eyes (2009)
- Paramore (album) (2013)
- After Laughter (2017)
Live[editá | editá fuente]
- Live in the UK 2008 (2008)
- The Final Riot! (2008)


text:
Myrna Anselma a kuminsá práktika e deporte di Esgrima na 1958 riba petishon di sra. H. Beaujon kende tabata e tempu ei kampion di Kòrsou i di Antia Ulandes.
Myrna a bira miembro di e klup di SITHOC su divishon di Esgrima. Su promé instrukshon di Esgrima Myrna a haña serka Maitre Hoevers.
Myrna a partisipá na su promé kompetensia den 1961 kaminda el a finalisá na di dos lugá. Na 1962 Myrna a logra su promé titulo den kompetensia riba nivel Antiano. For di 1962 te 1971 Myrna a keda komo number 1 di Kòrsou i di Antia Ulandes, i a partisipá den diferente torneo i kampionato Internashonal kaminda semper Myrna a destaká.
Na e weganan Sentro Amerikano i di Caribe ku a tuma lugá na Panamá na 1970 Myrna a logra un medaya di plata pa Antia Ulandes. Despues ku Myrna a bai Ulanda na 1971 te 1975 Myrna a retirá komo esgrimista aktivo


text:
Repatriashon
Repatriashon ta nifiká trasladá, den e kaso akí un persona ku a fayesé, di e pais kaminda e tabata promé ku el a muri, pa su pais natal. Un proseso bastante kompliká, ku ta eksigí intervenshon di diferente instansia, trámite i dokumentashon legal, tantu den e pais eksterior komo aki na Kòrsou.
Pero, aki tambe nos tei pa fasilitá abo den e momentunan difísil akí. A traves di añanan, El Tributo a konstruí kuidadosamente un ret di kontakto ku diferente agensia funerario rònt mundu, pa asina aliviá abo di e proseso kompliká akí.
Tin dos tipo di repatriashon: esun kaminda e defuntu tin ku bini for di un otro pais, esaki yama: Importashon i esun kaminda kurpa di e defuntu tin di sali for di Kòrsou pa bai un otro pais: Eksportashon.
Seguidamente un deskripshon en breve di kon tur e dos prosesonan akí tin ku kana.
Importashon:
Na momentu ku e persona muri den eksterior, e famia ta tuma kontakto ku un funerario aya pa notifiká ku ta bin dera/kremá na Kòrsou. E famia tin ku duna di konosé tambe ku ta El Tributo nan ke enkargá ku e entiero na Kòrsou.
E agensia funerario aya, lo hasi tur e trámitenan reglamentario i despues tuma kontakto ku El Tributo pa pone nos na altura riba ki dia i buelo e defuntu ta yega Kòrsou.
Riba e dia indiká, El Tributo ta sòru pa tin un waha di morto para kla na aeropuerto pa tuma kurpa di e defuntu i despues pon’é den frizer, pendiente di e dia di entiero òf kremashon.
Algun servisio ku El Tributo ta duna den kaso di importashon:
- Kontakto ku Embahada, Konsulado i agensia funerario di e pais;
- Kuido di e defuntu ora e yega Kòrsou;
- Regla e kaha di transporte;
- Regla transporte (inkluso e formalidatnan nesesario) pa e restunan por yega Kòrsou;
- Sòru pa e trámite i dokumentashon reglamentario pa por saka e kurpa for di Aeropuerto sin problema.
- Traha un presupuesto realístiko di e gastunan ku e repatriashon ta bai tresé kuné.
Eksportashon:
Den kaso ku e defuntu ta na Kòrsou, e famia ta notifiká El Tributo kua agensia funerario nan ke pa atendé e entiero den eksterior. Seguidamente El Tributo ta hasi tur e trámitenan reglamentario pa e famia, pa despues tuma kontakto ku e funerario na e pais en kuestion i pone nan na altura di e fecha i buelo di yegada di e defuntu. Tambe ta manda tur e dokumentashonnan nesesario di manera ku ora e defuntu yega, no tin ningun problema na aeropuerto. Famia di e defuntu tin e opshon di tene un seremonia di despedida aki na Kòrsou anto despues laga e restunan biaha pa eksterior, kaminda e famianan por bolbe tene un seremonia pa e defuntu.
Algun servisio ku El Tributo ta duna den kaso di eksportashon:
- Duna kuido i balsemá e kurpa, pa e kurpa keda konservá durante e biahe
- Regla e kaha di transporte i seya esaki
- Regla transporte pa e pais en kuestion
- Regla e formalidatnan, dokumentashon reglamentario ku ta rekerí na e diferente aeropuertonan internashonal
- Tuma i mantené kontakto ku agensia funerario den eksterior
- Traha un presupuesto realístiko di e gastunan ku e repatriashon ta bai trese kuné.


text:
01-2021 – KvK a tene un ‘Startup day’ pa registra negoshi
Oranjestad – Diasabra ultimo, 30 di januari, Camara di Comercio y Industria (KvK) a organisa un ‘Startup day’ unda cu a ofrece e oportunidad pa personanan interesa registra nan negoshi. E intencion di e ‘Startup day’ tabata pa facilita e futuro empresario cu e procedura di registracion di su negoshi riba un dia mas flexibel unda KvK a dedica completamente na e parti di registracion. Ademas di baha e cantidad di citanan reserva via e sistema di cita online, e dia aki a sirbi tambe pa duna un chens na personanan cu kisas ta ocupa durante dianan di siman.
Pa e dia aki tambe KvK a haci uso di cita reserva di adelanta y a controla e documentonan rekeri hunto cu pre-aprobacion di e nomber di negoshi pa un proceso mas lihe y eficiente. E diasabra mainta a ser hopi bon bishita y diferente persona a haci uso di e oportunidad brinda unda a logra registra varios negoshi den apenas mita dia. Cu e ‘startup day’ personanan a probecha tambe pa ricibi ayudo y completa e proceso bou guia di e team di KvK. Esnan cu a presenta pa registra nan negoshi a wordo asisti tambe pa crea nan cuenta digital ‘My Chamber’, ya cu tur registracion di negoshi (eenmanszaak/VOF, entre otro) ta wordo procesa a traves di e plataforma digital ‘My Chamber’.
KvK sigur lo ripiti e ‘Startup day’ den un futuro cercano y lo sigi organisa mas evento cu e meta pa informa y stimula empresario y tur persona interesa pa habri su negoshi y asina haya mas conocemento cu ta importante pa un bon maneho.
Sigui KvK via Facebook of www.arubachamber.com pa haya mas informacion tocante otro eventonan di KvK. Tambe por tuma contacto cu Business Information & Support na 582-1566 ext. 27/30/42 of manda un e-mail pa: businessinfo@arubachamber.com
Aruba, 2 di februari 2021
Camara di Comercio y Industria (KvK)
Scroll To Top


text:
Title
N.V. Elmar Press Releases
Fri, 06/24/2016 - 15:56
N.V. ELMAR ta den proceso di reemplasa tur meter di cas y negoshi rond Aruba pa e asina yama “Smart Meter”. Jonathan van der Linden, ingeniero den e departamento tecnico di N.V. ELMAR a splica cu e meternan aki di e sistema postpago pa cas y negoshi.
Thu, 06/23/2016 - 13:15
Tabata dialuna dia 20 di juni ultimo pa 10:50pm cu N.V. ELMAR a ricibi yamada di varios hotel relaciona cu interupcion den suministro di coriente. Tecniconan a cuminsa mesora cu e proceso di “troubleshooting” pa asina por logra duna coriente bek mas pronto posibel na tur esunnan afecta.
Thu, 06/23/2016 - 12:58
E compania responsabel pa e distribucion di coriente na Aruba, NV ELMAR den e prome seis lunanan di aña 2016 a cuminsa cu algun proyecto sumamente grandi cu ta inclui introduccion di inovacion y preparacion pa cambionan impactante den infrastructura.
Wed, 06/01/2016 - 13:28
“Nos ta lamenta e situacion cu a presenta ayera nochi, cu den su mayoria no tabata den nos man of cu nos por a controla”, asina Wanda Broeksema di N.V. ELMAR a duna di conoce. E ta referi na e fayo cu a presenta y cu a conduci cu varios area tabata sin coriente.
Tue, 05/17/2016 - 07:53
No por papia di un conflicto laboral na N.V. Elmar, sino mas bien di un rebeldia di un grupo specifico di empleadonan, sin envolvimento di sindicato Union Electricista Arubano, U.E.A.


text:
Esse letra de K-Liber já foi acessado por 186 pessoas.
Veja também o vídeo da música tocada.
K-liber tin e style
Pa bo basila
Mi ta basha ketu bai
Pa bo basila
Ate kos ku bo ta ke
Pa bo basila
Mi ta na bo un tiki mas
Di mi basilon
Teddo Juice:
Bo ta deal deal deal
Lubida ku bo tin ku bin real
Ribe rob a dop dal e wheel
Mi ta basila, machika
Tin ora mi ta anima
K-liber tin e style
Pa bo samie
Keda samina, samie
Rotterdam, Amsterdam
Den Haag,
Salie Tilburg
Anto yega Breda
Pe soldanan
Di Dort , Purmerend
Kompleto den kaya
Awo nosta jam
Awel yega bo basila
Kibra basila
E kos a ki tej kaba
Te den laat di marduga
Pugistix:
Ready steady go check e flow
K-liber tin e basilon anto mi no por keda fo
Mi rap ta zona strak for di Hulanda te antias
Lagami pasa pero no spanta
Paso ora mi basha e muchanan ta gusta
Ora e ritmo dal e pekinan ta baila
Ora mi basha e muchanan ta gusta
Ora e ritmo dal e pekinan ta baila
Black Joker:
Wheel that selecta come a again
Original Black Joker e baas den bo kas un bia mas awel bon
Mi ta pone bo respeta
Ta rapper di bon kalidad
Hit nos ta trese pa bo
Paso nos ke mira bo baila robodop
Lord have mercy
Grita woi ora ku Joker presenta
Grita woi ora ku Mega presenta
Grita woi ora ku Teddo presenta
Esaki te stylenan nobo ku nos ta bini
Mi di te boom boom style
Mi ke wak bo baile
Te stylenan nobo nobo ku nos ta bini ku ne
Mi di e boom boom style mi ke wak bo baile
Mi ke mira bo tril e koi den stylenan kruel
Paso ora ku mi jega mi ta pone vibrashon
Pa tur e mucha dushinan por baila i pasa bon
Pero un kos mi ta bisa korda pone atenshon
Pa no bin niun bruashon i entre kambio di opinion pesej mi di
Mega:
Mi ta respeta mi mes
Door di basha un kos
Mi ta basha anto basha
Anto hasi mahos
Boso tur sa ku nos
Ta hopi stima
Tur kaminda ku nos bai
Ta konta bai swa
Konta bai swa, konta swa
Tur e Surinamnan ta konta bai swa
Konta bai swa, konta bai swa
Marokano i Turkonan ta konta bai swa
Pa e gainan bow palu
Bosnan no hasi nada malu
Pa e gainan den prison
Boso korda keda strong
Akinan ta k-liber
Sak abow ku tin peliger
Para enviar você precisa efetuar um cadastro gratuito no site. Caso já tenha um cadastro, acesse aqui.
Comentários (0) Postar um Comentário
Acesse agora, navegue e crie sua listas de favoritos.Entrar com facebook Criar uma conta gratuita


text:
Anne Frank
Annelies Marie "Anne" Frank; 12 di June 1929 na Frankfurt am Main – kuminsamentu di Mart 1945 na Bergen Belsen) ta un di e hudiunan mas renombra i diskutí na mundu ku a pasa den e holocausto. Atmira pa e kalidat di su skibimentu su diario a bira un di e bukinan mas lesa na mundu anto e basis ta hopi cine.
Nanse na e suidat di Frankfurt am Main na Alemania, e la biba mayoria di su bida na Amsterdam na Hulanda. Pero na nationalidat e tabata konsidera Aleman te ku 1941, ora e la perde su nationalidat dor di leinan antisemetiko di Nazi Alemania. E la haña fama pa medio di su diario ku ta dokumenta su eksperiensianan skondiendo durante e okupasion Aleman di Hulanda durante e Segunda Guera Mundial
E famia Frank a muda di Alemania pa Hulanda na aña 1933, e mesun aña ku e partido Nazi a haña poder na Alemania. Pa kuminsamentu di 1940 nan tabata pega na Hulanda dor di e okupasion Aleman. Ora persikushon aleman a eskala na July 1942, e famia a bai skonde den un kamber skondi patras di e oficina di tata Otto Frank. Despues di dos aña e grupo a keda gara e a wordu hiba na kamp di konsentrashon. Anne anto su ruman, Margot a wordu hiba na kamp di konsentrashon Bergen-Belsen kaminda nan dos a muri di thypus na Maart 1945.
Su tata Otto, e uniko sobriviviente a haña e diario warda i a publik'e na 1947 na Hulandes.


text:
Parlamentario mr. Juan E. Thijsen ta consciente cu experiencia a mustra cu Aruba no por depende di dos pilar economico so y pa es motibo aki den un siguiente gobernacion lo mester traha pa bin cu varios pilar economico mas. Un di nan cu e parlamentario desde cu e a drenta politica na 2005 a kere aden ta Agricultura, Cria y Pesca.
Varios biaha Parlamentario mr. Juan E. Thijsen a puntra gobierno di AVP con nan ta mira Agricultura, Cria y Pesca y semper e contesta tabata cu AVP no ta mira Agricultura, Cria y Pesca como pilar economico y esaki ta ser confirma tambe pa e hecho cu Agricultura, Cria y Pesca no ta ni 1% di nos GDP. Parlamentario mr. Juan E. Thijsen ta kere firmemente den haci Agricultura, Cria y Pesca un pilar economico. No solamente lo crea cuponan di trabao y yuda crea divisa pero alavez ta contribui pa nos hendenan como cuminda organico y mehora nan salud. Den sentido di autonomia e ta yuda bo como pais ta menos dependiente di otronan.
Un pregunta cu ta ser hopi haci ta kiko Parlamentario mr. Juan E. Thijsen ta pensa riba e problematica di awa. Den cuadra di e esaki Parlamentario mr. Juan E. Thijsen ta kere cu lo importante ta fiha soluciona e problema di awa como prioridad y busca e solucion. No solamente ya caba WEB ta tirando awa afo cu por ser usa pero entre otro por scohe pa WEB produci awa special pa usa den Agricultura, Cria y Pesca cu ta mas barata y hasta gobierno por duna un ayuda pa e awa na productornan manera otro paisnan ta haci. Tambe tin solucion den gara e poco awa cu ta yobe y wardanan den reservoirnan grandi special.
Actualmente tin un problema cu awanan di damnan ta contamina y no por ser usa. Alavez tin tecnicanan nobo cu por ser usa na unda e awa ta wordo recycle. “Aquaponics is the combination of aquaculture (raising fish) and hydroponics (the soil-less growing of plants) that grows fish and plants together in one integrated system. The fish waste provides an organic food source for the plants, and the plants naturally filter the water for the fish”. Parlamentario mr. Juan E. Thijsen tin un plan di maneho pa haci Agricultura, Cria y Pesca un pilar economico.
E plan ta contene desaroyo di mercado, planificacion, databank, distribucion etc. Ya caba Parlamentario mr. Juan E. Thijsen a presenta e idea aki cerca parlamentarionan Hulandes cu a haya e plan hopi bon unda a ser papia di un cooperacion cu Universidad di Wageningen. Tambe Parlamentario mr. Juan E. Thijsen a bishita Minister di Santo Domingo pa Agricultura hunto cu Parlamentario Chris Romero y por a mira e bon desaroyo na Santo Domingo pa casualidad cu e ayudo di Hulanda na Santo Domingo.
Parlamentario mr. Juan E. Thijsen y partido MEP ta cla pa e reto pa haci Agricultura, Cria y Pesca un pilar economico y p’esey mes Parlamentario mr. Juan E. Thijsen ta pidi pueblo pa vota consciente e eleccion venidero y duna partido MEP e mandato pa lidera nos pais. Hunto p’e cambio sin miedo.


text:
Jaburibari: Dialuna marduga, polis ta wordo manda cu urgencia na un adres den Caya Fransebloem, pa destruccionnan cometi na varios adres den Jaburibari.
Na yegada nan a papia cu un habitante di Caya Fransebloem, cu segun su persona un auto Toyota Yaris blanco tabata circula den e bario y na e casnan cu tabata tin bandera, nan a kibra tur e biganan cu tabata tin bandera na nan. Esaki a sosode den Caya Franse bloem y Caya Bembe. Un total di 11 bandera di e partido MEP a keda destrui.
E patruya a buska den e area pero no a logra topa cu e auto Yaris blanco aki.
Actualmente tin hopi kibramento di bandera y borchi politico, rond di Aruba nan ta cometiendo e tipo di destruccionnan aki. Na San nicolas tambe den weekend a kibra dos borchi di e partido POR.
Polis ta na altura y e racha di vandalismo aki, cu sigur ta hayando mas y mas atencion di autoridad, cu aparentemente ya caba Cuerpo policial tin un team special pa atende cu e problemanan di e fanaticadonan di e partidonan politico, cu ta cometiendo vandalismo y cu ta buskando problema innecesariamente, paso elecion ta un temporada cortico y despues di 22 di September, nos tur mester sigui biba y traha hunto pa hiba nos isla padilanti.
Ban respeta opinion politico di cada un y tambe propiedad di cada un.
Ban respeta opinion politico di cada un y tambe propiedad di cada un.


text:
Bonbiní na e web-site di Komishon Nashonal pa UNESCO di Kòrsou
Bonbiní na e web-site di UNESCO-Kòrsou, ta indiká den e idioma materno di e islanan di Boneiru i Kòrsou.
Welkom bij de web-site van NUC-Curaçao, ta den un dje idiomanan ofisial di Kòrsou.
Welcome to the web-site of the Curaçao National Commission for UNESCO, ta e idioma internashonal pa hasi e komunikashon
Na nòmber di e Komishon Nashonal pa UNESCO di Kòrsou i tambe di su sekretariado, mi ta presentá aki e informashon mas relevante riba e aktividatnan ku ta tumando lugá na Kòrsou en konekshon ku e programa i proyektonan di UNESCO. Tambe tin un link ku e web-site di e kantor prinsipal di UNESCO na Paris, kaminda por bai pa haña mas informashon riba e kantidat di aktividatnan ku UNESCO ta traha riba.
E abreviashon NUC ta indiká Nationale UNESCO Commissie, ora ku Kòrsou i Aruba a bira miembro asosiá di UNESCO, nan tambe huntu ku Suriname a usa e abreviashon aki pa indiká nan organisashon den e idioma hulandes i ingles. Pa e motibu aki ta indiká riba nos web-site e organisashonnan na ingles komo NUC-Curaçao, NUC-Aruba i NUC-Suriname. Na papiamentu ta usa UNESCO- Kòrsou pa indiká e Komishon Nashonal pa UNESCO di Kòrsou. Nos ta spera ku bo por haña e informashon ku bo tabata buska riba nos web-site. Si pa un of otro motibu bo por sinti falta di kualkier informashon, sinti bo liber pa tuma kontakto ku kualkier un di e miembronan di UNESCO- Kòrsou òf nan sekretariado.
Mi ta deseá bo un sùrf plasentero,
Marva C. Browne Sekretario Genernal di UNESCO Kòrsou
Pa mas informashon bishitá www.natcomcuracao.org


text:
Ku referensia spesial na Wanawa, e palabra den e idioma Gueni ku grandinan na Kòrsou tabata referí na dje ora ta trata di nan pais di orígen na Afrika.
-------------------------
Afrika ta e di dos kontinente mas grandi di mundu despues di Asia. Sin embargo, hopi hende tin e tendensia di mira Afrika komo un solo pais, i su hendenan komo un solo pueblo. E tendensia akí ta simplifiká historia i kultura di e kontinente i ta neglishá su diversidat natural, históriko, ekonómiko, kultural i sosial.
Hopi biaha ta asosiá historia di Afrika solamente ku e historia di sklabitut transatlántiko. Esaki ta basá riba e idea eróneo ku Afrika no tabatin historia promé ku yegada di europeonan. Historiografia tradishonal, salí for di punto di bista euroséntriko, ta presumí ku historia di Afrika a kuminsá ku e komèrsio di sklabitut transatlántiko, kaminda miónes di su habitantenan a keda transportá komo katibu pa e kontinente amerikano. Esnan ku pensamentu kontrali na e punto di bista euroséntriko, tambe a pinta Afrika hopi biaha solamente komo víktima di kolonialismo, i no komo agente di su propio historia i kultura riku.
Estudionan ta mustra ku e kontinente akí no tabata isolá for di sobrá di mundu na momentu ku europeonan a yega den siglo 15. Pueblonan na e kontinente afrikano tabatin interkambio ku otro paisnan mediteráneo, europeo i asiátiko pa medio di e rutanan di komèrsio via tera i laman. For di siglo 7, nan tabatin kontakto ku pueblonan musulman, pues ku religion islam. Ta di Nortáfrika nan a move pa Europa i konkistá gran parti di Spaña. Historia ta mustra ku pueblonan di Afrika tabatin kontakto profundo ku kulturanan di sur di Asia. Asta tin mas i mas evidensia ku Afrika tabatin kontakto ku Suramérika promé ku e europeonan a yega einan.
Meta prinsipal di e buki akí ta pa duna un bista di Afrika ku ta otro for di e persepshon eróneo ku sa tin di dje. E ta un introdukshon kòrtiku na papiamentu di historia i kultura di Afrika prekolonial. E periodo prekolonial ta e periodo promé ku dominashon polítiko europeo di Afrika.
Historia i kultura afrikano prekolonial ta hopi diversifiká i kompliká. E historiadó amerikano Molefi Kete Asante ta bisa, “ku no por skirbi e historia di Afrika, pero un historia di Afrika”. Pa e motibu ei e buki akí tampoko no ta pretendé di kontene e historia kompleto di Afrika. E buki ke lanta interes pa kultura i historia di Afrika, pa asina hende mes sigui buska mas informashon i disfrutá di e historia riku i diversifiká di e kontinente akí.


text:
ORANJESTAD – Dialuna 22 di februari, Prome Minister Evelyn Wever-Croes hunto cu coleganan Minister di Salubridad, Dangui Oduber y Minister di Finansa Xiomara Maduro, a tuma e vacuna di Covid-19 pa asina motiva mas hende bin registra. Riba recomendacion di su dokter di cas y mirando e importancia pa pone pais Aruba economicamente bek riba pia y pa proteccion di nos grandinan, Prome Minister Evelyn Wever-Croes a tuma e paso aki y asina forma parti di e recuperacion di pais Aruba.
BMi preferencia tabata pa warda mi turno riba e vacuna. Pero mirando cu den interes general di Aruba nos mester stimula nos hendenan pa registra, mi a dicidi di tuma e vacuna. Y desde cu mi a asumi e posicion aki, interes general ta gana di preferencia personal. Ohala esaki por inspira mas hende pa registra y tuma e vacuna. Pa asina Aruba por progresaB, Prome Minister a duna di conoce.
Covid a dal Aruba hopi duro no solamente economicamente pero tambe a ocasiona un total di 70 morto. E efectonan di e virus aki ta hopi fuerte specialmente riba nos grandinan y riba esnan mas vulnerabel cu ta esnan cu ta sufri di un of otro malesa cronico. Pa por proteha nos grandinan y esnan vulnerabel ta consehabel pa comunidad completo registra pa tuma e vacuna aki evitando asina cu esnan cu ser contagia cu e virus di Covid-19 lo bira hopi malo, bay hospital of fayece a causa di complicacionnan.
Premier Wever – Croes ta haci yamada na comunidad di Aruba pa tur persona cu no a registra ainda pa porfabor haci esaki. Y si tin cualkier hende cu ainda ta den duda, ta conseha pa consulta cu dokter pa papia di tur e preocupacionnan cu tin.
BDen caso cu bo ta un persona cu no kier vacuna, ta respeta esey. Pero respeta tambe cu nos meta ta pa recupera nos pais bek. Ta hopi hende ta sufriendo na man di Corona Virus y aworaki ta momento pa cuminsa pensa riba recuperacion di nos Pais.
Cu e vacuna nos por cuminsa pensa realmente riba reconstrui nos pais economicamente. Aruba ta conta cu bo. Ami tambe a vacuna, pasobra mi ta stima mi mes, mi ta stima mi famia y mi ta stima ArubaB, Prome Minister a expresa.
Registra, pa bo por wordo vacuna contra COVID-19! Aruba mester di bo. Pa esnan cu no a registra ainda, por fabor registra na e app Aruba Health. Unico cos cu bo tin mester ta bo number di AZV y den algun minuut bo ta cla.


text:
Oranjestad -Den mi compromiso pa contribui den gobernacion di mi dushi Aruba mi ta bolbe expresa algun cos. Gobierno actual no tin arte, ni parte di e debe astronomico cu Mike Eman y su partido AVP a crea. A goberna desde 2009-2017 malisimo. Mi ta nenga di acepta cu e digno pueblo di Aruba no sa esaki. Mi no por acepta cu cierto hende kier sigui manipula e realidad amargo cu ta toca nos pa e siguiente añanan nos dilanti. Pero laga mi bisa esaki. Tanten cu e deficit no baha, e debe no por baha. Ora nos crea un crecemento economico den sector priva Foreign Direct Investment (FDI), nos debe nacional ta cuminsa baha y por trece esaki bek na normanan aceptabel den Reino Hulandes. Logico ami ta kere cu e crecemento aki mester pasa pariba di brug pasobra no ta aceptabel mas pa nos sigui desaroya Aruba den e mesun area. Gobierno su aparato ta yen, na unda cu no por papia mas di sostenibilidad den e sector aki. No tin logica basa riba interes general cu lo acepta cu nos desaroyo ta sigui den e rumbo aki. Tanten nos sigui kere den un politica cu no a hiba nos na mas prosperidad real, nos no lo alcansa pa saca nos pueblo di e desaster nacional aki. Nos ta bayendo pa di 4 aña cu no tin crecemento economico. Pues dimes no por paga e debe astronomico riba nos cabes y tambe futuro generacion.
Estado di bancarota
Actual Minister President Evelyn Wever Croes a presenta un plan multi-frontal di rescate siman pasa: E situacion ta mas malo cu nos a pensa. Practicamente tur departamento di estado ta den rood. Tin hende ta bisa cu Sra. mr. Evelyn Wever Croes a bisa cu no lo bin cu medida of ahustacion. Segun Mike Eman, cu el a bisa cu e por soluciona e problemanan di e gobierno anterior. Con esaki lo ta posibel si Arubus, ATA, Postkantoor, Arutram, Aruparking, Serlimar, Utilities N.V., Elmar, WEB a wordo masacra cu e famoso Green Conference/Europe Meets America cu NO a trece crecemento economico, AZV, SVB, APFA, proyectonan di Bo Aruba, PPP sin control debido manera Hospital, Green Corridor, Watty Vos Blvd y edificionan di MFA’s. Practicamente tur cos ta den estado di bancarota. Aah prome cu mi lubida, e “BON DEAL” di nos refineria di Mike Eman, Mike de Meza y Richard Arends a laga RdA tambe cu 70 Miyon den rood. Un San Nicolas na suela den tur sentido. Ex-Minister President Mike Eman nunca a presenta un plan structural y real na nos situacion. Tur locual el a haci ta crea debe y mas debe cumprando tur hende na un manera dictatorial y anti-constitucional. Nos di Movimiento Electoral di Pueblo a hiba un oposicion fuerte contra e maneho neoliberal di AVP, pero pa nos mala suerte pueblo a dicidi otro na 2013. Na e momento ey pueblo no a realisa kico Mike Eman tawata kiermen cu “Ainda Falta” pa kita honor y dignidad di tur hogar aki na Aruba.
E clase trahador merece mas
Paisnan manera Hapon 200% di debe, Grecia 160%, un tiki mas cerca den nos region ta Puerto Rico y Jamaica tambe cu debenan nacional astronomico cu tur e consecuencianan negativo pa cu nan pueblonan. Cada pais ta diferente den recurso y desaroyo, p’esey no por compara niun pais cu otro. Por haya un idea si con por soluciona problemanan similar. Grecia no tawata tin un plan y esaki a complica cos mas aun. Minister President actual a presenta un plan di rescate/crisis. Tambe a mustra e curashi pa bin cu reforma fiscal mas tarda pa 2019. Esaki lo ta e solucion pa Aruba a largo plaso si TUR hende coopera. Mi ta sostene e plan 297 pa trece Arubanonan bek Aruba, algo cu mi a expresa den pasado en conexion cu reapertura di nos refineria cu a fracasa totalmente. E clase trahador merece mas di nos economia despues di 32 aña di Status Aparte combina cu mas oportunidad pa desaroyo academico mas pagabel. Banco Central di Aruba mester bin cu un maneho pa baha interes pa por brinda mas na nos pueblo. Nos mester crece e economia di Aruba pasobra nos a yena e isla aki te unda cu awe nos ta e di dos isla mas pobla na Mundo despues di Barbados. Nos tin problema cu salud publico combina cu envehecimento di nos poblacion. Nos mester nos hubentud. Nos no por perde nan: E atraconan, dropouts, adiccion, formacion di gang esaki no ta yuda nos pais den absolutamente nada. Gobierno tin e tarea di goberna pa tur hende riba e isla aki por yega na un bida sostenibel. Gobierno di MEP/POR/RED ta bezig cu esaki butando e ser humano central den tur e retonan cu Aruba ta enfrentando. No ban lubida e situacion cu Venezuela cu ta alarmante y ta perhudicando nos region.
Union ta haci forsa
Tin hopi trabao pa haci pero tur esaki nos por logra den UNION solamente. Nos no tin tempo mas pa argumentonan sin base y sigur nos no tin tempo mas pa erornan den pasado manera ora MEP tawata bezig cu reforma fiscal na 2007 cu no a bay manera planea. Ban stop di crea un pais unda cu mas di 85% ta e clase trahador cu sueldonan cu no ta yega den un economia importador, 10% clase media y 5% super rico. Ban crea un Aruba unda cu e clase trahador, 30% ta nivel (1), 30% nivel (2) cu ta participa mas husto posibel den crecemento di nos economia, un clase media di mas o menos 30%: profesionalnan ta nivel (1) y entreprenuers nivel (2), y e resto “rico”. Nos por crea un isla Caribense cu realmente ta contribui na democracia participativo den nos region den siglo 21!
Rudy Richardson di MEP: Den Union Nacional nos lo crea un Aruba mas husto den siglo 21Posted: March 28, 2018 in Uncategorized
Oranjestad -Den mi compromiso pa contribui den gobernacion di mi dushi Aruba mi ta bolbe expresa algun cos. Gobierno actual no tin arte, ni parte di e debe astronomico cu Mike Eman y su partido AVP a crea. A goberna desde 2009-2017 malisimo. Mi ta nenga di acepta cu e digno pueblo di Aruba no sa esaki. Mi no por acepta cu cierto hende kier sigui manipula e realidad amargo cu ta toca nos pa e siguiente añanan nos dilanti. Pero laga mi bisa esaki. Tanten cu e deficit no baha, e debe no por baha. Ora nos crea un crecemento economico den sector priva Foreign Direct Investment (FDI), nos debe nacional ta cuminsa baha y por trece esaki bek na normanan aceptabel den Reino Hulandes. Logico ami ta kere cu e crecemento aki mester pasa pariba di brug pasobra no ta aceptabel mas pa nos sigui desaroya Aruba den e mesun area. Gobierno su aparato ta yen, na unda cu no por papia mas di sostenibilidad den e sector aki. No tin logica basa riba interes general cu lo acepta cu nos desaroyo ta sigui den e rumbo aki. Tanten nos sigui kere den un politica cu no a hiba nos na mas prosperidad real, nos no lo alcansa pa saca nos pueblo di e desaster nacional aki. Nos ta bayendo pa di 4 aña cu no tin crecemento economico. Pues dimes no por paga e debe astronomico riba nos cabes y tambe futuro generacion.


text:
LAS VEGAS, NEVADA – Mayweather Promotions huntu ku Golden Boy Promotions a anunsiá e siguiente pelea di e bòksdó Floyd “Money” Mayweather den un komunikado.
Segun e komunikado, despues di siman nan di spekulashon, inkluyendo reakshon di fanátikonan riba e diferente plataformanan di media sosial, e aktual Kampion di WBC peso welter, Floyd “Money” Mayweather lo bringa kontra e aktual Kampion WBA peso welter, Marcos “El Chino” Maidana riba djasabra 3 di mei próksimo.
E pelea lo ta un pelea programa pa 12 asalto, kaminda tantu e faha di WBC peso welter di Mayweather komo esun di WBA peso welter di Maidana lo ta den wega.
Den 2013, Mayweather a gana di Robert Guerrero i Canelo Alvarez pa pone su rèkert na 45 gana for di kua 26 knockout i 0 pèrdí. Segun Mayweather, “e ultimo pelea di Maidana mesora a hala su atenshon. Maidana ta un boksdo hopi bon ku ta trese e peliger di knockout den ring.”
E Argentino, Maidana tin un rèkert di 35 gana for di kua 31 knockout i 3 pelea pèrdí. Den su ultimo pelea, Maidana a sorprendé Adrien Broner mandando e bòksdó aki suela na dos okashon i asina gana e pelea pa desishon unánime. Segun Maidana, “e ta hopi kontentu ku e oportunidat pa bringa kontra Floyd Mayweather paso esei ta dune e oportunidat di mustra mundu ku e ta e mihó peso welter den e divishon.”


text:
Banco di Caribe recientemente a tuma e decision di sigui inverti den deporte y ta patrocina un team di baseball Hurricanes U10 di edad 8-10 aňa.
Pa Banco di Caribe esaki ta un sosten necesario; deporte semper ta yuda na forma e mucha den adulto cu por ta un gran contribuyente den nos comunidad. Practicando deporte, e mucha ta siña disciplina y compañerismo cual ta caracteristicanan masha esencial pa bira un futuro profesional.
Tocante “Hurricanes Baseball Foundation”
“Hurricanes Baseball Foundation” a ser funda dia 22 di juli 2011. E fundacion ta brinda muchanan di San Nicolaas, Brasil, Savaneta, Pos Chikito y cercania e oportunidad pa practica e deporte di baseball cuminsando for di edad di 3 te 16 aña. Nan ta train 2 ora pa dia, 3 biaha pa siman na e veld di Mabon. Banda di esaki e team ta participa na tur campeonato di baseball na Aruba cu ta
tuma lugar riba diasabra y diadomingo. Asina e muchanan ta dedica 5 dia di e siman na e deporte di baseball.
Tur coach y pelotero a keda sumamente contento y ta compromete pa sigui train mas duro cu entusiasmo, sperando e prome dia di campeonato di Baseball pa por luci nan bunita uniform.
Banco di Caribe ta desea e team completo hopi exito pa e campeonato cu ta na caminda.


text:
Nos compania nacional di Telecomunicacion, SETAR, a haci un donacion di 30 computer nobo na biblioteca diaranson mainta. Entrega oficial a bay den presencia di SETAR su representante sra. Kimberly Boekhoudt y directora di Biblioteca Nacional Aruba, sra. Astrid Britten.
SETAR como un partner importante pa Biblioteca Nacional Aruba, semper a traha hunto cu biblioteca pa modernisa y mehora servicio na comunidad. SETAR, entre otro, a yuda realisa e Centro di Informacion Digital como tambe ta sponsor Wi-Fi gratis na e edificionan di biblioteca y conexion di Internet.
Como parti di e partnership aki, SETAR ta haci un donacion di 30 computer nobo pa e usuario di biblioteca por uza pa busca informacion, adkiri conocemento y tene contacto cu famia, amigo y relacionnan di trabou. Muchanan di scol ta haci hopi uzo di computer na biblioteca pa traha riba tarea di scol y busca informacion. Otronan ta haci investigacion riba diferente topico of ta lesa corant y revista riba computer y ta busca informacion riba Internet. Tin ta sigui curso online pa por siña algo nobo y diferente.
Acceso na computer y Internet ta hopi importante den comunidad di awe y Biblioteca Nacional Aruba ta ofrece tur dos na esnan cu no tin acceso. E computernan ta wordo instala den diferente espacionan di biblioteca su edificionan na Playa, San Nicolas y e Departamento Arubiana, p’asina brinda comunidad di Aruba lo ultimo den tecnologia.


text:
Diasabra ultimo pa exactamente 5:00 pm e conocido Heintje Ras a cuminsa cu su hazaña y a drenta asina e mina di fosfaat na Sero Colorado. Heintje lo keda 100 dia den e mina. Esaki ta nifica 100 dia sin claridad natural, sin e comodidadnan diario manera airco, internet y cama.
Heintje a cuminsa cu a hazaña aki danki na un vision cu e tin pa traha un mega museo di antiguedad na unda nos tur y nos turistanan lo por disfruta di mas cu 6000 artefacto cu ya caba Heintje tin den su coleccion. “Den mi opinion esaki ta algo hopi importante y sigur bunita pa logra mirando cu di e forma aki nos por preserva un gran parti di nos historia y cultura. Na banda di esaki, nos ta na altura cu mundo henter ta pasando den situacion financiero dificil unda cu na e momentonan aki Gobierno di Aruba no tin e fondonan necesario pa por aporta na e mega museo cu ta e deseo di Heintje Ras. Pa e motibo aki tambe Heintje a dicidi pa a pesar di e situacion aki e mes kier recauda fondo pa su mega museo por medio di e hazaña aki”, di acuerdo cu parlamentario Alvin Molina.
Ta di admira con Heintje a y ta uni un pueblo pa lucha pa un vision cu ta yuda nos preserva nos historia y cultura. Berdad cu mundo ta den crisis, pero nos por logra hopi cos na momento cu nos ta dicidi di traha hunto y lucha pa un solo meta. “Mi mes ta desea di haci uzo di e ehempel aki pa hiba esaki den mi trabou diario como parlamentario unda mi lo desea pa di e mesun forma cu Heintje a uni un pueblo, cu nos por uni tambe den Parlamento pa traha semper na bienestar di nos pais. E siman aki lo sigui reuni tocante e comisionnan fiho. E comisionnan aki ta brinda nos e oportunidad como parlamentario pa no solamente controla, critica pero tambe pa di un manera proactive nos aporta na e maneho y desicionnan di Gobierno”, asina parlamentario Alvin Molina a duna di conoce.
“Mi ta invita tur hende pa bishita e facebook page hazaña mega museo pa sigui e acto historico aki di cerca y sigur pa like, share, comment y contribui segun por”.


text:
Oranjestad – Den un conversacion cu Rene Bernabela presidente di sindicato Topa e la informa nos awe cu sindicatonan ta den negosacion cu gobierno den dialogo pa loke ta e conversacionnan cu ta toka e inhaalmaneuvre y solucion di indexering y e parti di penshoen. Te cu awor aki e situacion ta un poco fastioso e proceso ta bayendo lento mirando e hecho cu e topico cu ta wordo discuti ta penshoen y mester mira esaki den dos aspecto y e ley cu a wordo pasa esta esun di AOV y pa loke ta importante ta e penshoen fonds di Apfa y awor ta ser mira si e ta bay mantene esaki na 60 anja of e tin cu subi na 65.
Scucha e continuacion via e Player:


text:
Oranjestad-ta pa partidonan di oposicion, lo hisa BBO den un tiro sin tene cuenta cu e consecuencianan. Esey ta loke CFT ta propone tambe. Den nan forma di pensa, CFT tampoco ta tene cuenta cu e consecuencianan di finansa publico pa resto di pais, pa economia y calidad di bida. Ta pesey MEP ta sostene CFT y su medidanan y nan ta rabia cu AVP cu no kier aumenta e BBO. Enbez di e tipo di medidanan cu pueblo a custumbra di MEP, gobierno di AVP a y ta sigui scohe pa reformanan structural. Pasobra esakinan ta duna resultado permanente. Ademas si haci e reforma gradualmente manera ta haci awor, e ta tene cuenta cu pueblo trahador, cu sector priva, cu crecemento economico y cu calidad di bida di nos hendenan.
REFORMA STRUCTURAL
Enbez di medida, gobierno di AVP a scohe pa baha gasto di gobierno door di reforma e sistema di pensioen di trahadornan di gobierno y maestronan di scol. Y a haci’e den forma gradual door di cual e peso ta bira menos. Ademas a trece un solucion pa hopia aña: tur pensionado por ta trankilo atrobe. E peliger cu nan lo bay a perde tur nan pensioen manera tabata e caso na 2009, no tey mas. Nan pensioen ta sigura pa hopi aña, awor cu e fondo a bolbe bek na 100% cobertura!
Enbez di corta den e pakete di cuido medico manera MEP tabata kier, cu lo a afecta specialmente esnan cu un entrada abou pasobra nan no tin pa cubri nan propio gastonan di docter y remedi, gobierno di AVP a scohe pa mantene e pakete di cuido, reforma e servicio di AZV, controla su gastonan den forma structural y introduci e “health tax” cu ta yuda enormemente pa cubri costonan medico. E “health tax” no a subi e prima di AZV di e trahador, ni di e doño di trabou. E forma indirecto di crea entrada aki ta efectivo, pasobra ta tur hende na Aruba ta contribui. No e trahado y su doño di trabou so. Tambe e un miyon turista cu ta bini aki.
Embez di bira lomba pa pensionadonan y trahadornan manera MEP a haci entre 2001 y 2009, gobierno di AVP a scohe pa mehora nan forsa di compra cu a keda stanca pa 7 aña bou gobierno di MEP. E desicion pa mehora forsa di compra di trahadornan di gobierno, trahadornan den sector priva y pensionadonan mey mey di un crisis mundial, a yuda den forma significante pa saca Aruba for di e abismo cu MEP a laga Aruba aden. E forma aki di pone atencion na tur y no na un “grupito” so, ta e forma di busca solucion structural y no tuma medida.
Enbez di introduci mas belasting djis pa haya mas entrada y sin duna pueblo nada bek, gobierno di AVP a scohe pa reforma den forma structural henter e sistema di belasting. Door di esey e sistema ta bira mas facil pa administra, mas transparente, mas facil pa cumpli cun’e y mes ora ta alivia esnan cu menos entrada. Atrobe otro ehempel di busca solucion structural, enbez di medida djis pa haya mas placa.
Pueblo kier wak nos pais bay dilanti, pasobra pueblo sa cu ora cos bay bon pa Aruba e ta bay bon pa nos tur. Pueblo no kier solucionnan barata cu ta bin bek manera un “boomerang” pa dal bo. Pueblo kier solucionnan cu ta conta pa un y tur. No djis pa “friends and family”.


text:
- mester yena bo nomber, fam y luga di nacemento riba un papel di stampia (zegelpapier) di Awg. 4,-;
- un mapa di e parcela;
- extracto di inscripcion di Camara di Comercio.
Permiso pa run un alohamento
Descripcion
Pa por opera un lugar cu ta ofrece alohamento bo mester di un permiso di alohamento manera cu ta para den articulo 16 den e ley di permiso (Vergunningsverordening AB2002 no. GT 1).
Unda pa pidi'e? / Mas informacion na
Directie Wetgeving en Juridische Zaken (DWJZ) - Afdeling rechtszaken en vergunningen
Kico mi tin di hiba cu mi?
Cuanto e ta costa?
Awg. 250,-
Cuanto tempo ta dura pa hay'e?
Ta varia y por dura te cu 12 siman maximalmente


text:
Nos tata
Nos Tata cu ta na cielo,
bo Nomber sea santifica,
laga bo Reino bini na nos,
bo boluntad sea haci na tera
como na cielu.
Duna nos awe nos pan di
cada dia
i pordona nos nos debe,
mescos cu nos ta pordona
nos debedornan
i nos laga nos cai den tentacion,
ma libra nos di malu. Amen.
Conheça outras versões:
Tata cuta
Tata cuta na cielo
bo nomber ta Santifica
bo Reino ta bin cerca nos,
hasi bo voluntad aki na tera
como tamben na cielo,
dudanos awe e pan di cada dia,
perdonanos e ofensasnan
mane nos perdona e sunan cuta
ofende nos y no laganos cai
den tentacion y libranos di mal
Amen.
Nos Tata
Nos Tata ku ta na shelu,
Bo nomber sea santifika,
Laga Bo reino bini na nos.
Bo Boluntad sea hasi na tera komo na shelu.
Duna nos awe nos pan di kada dia.
I pordona nos nos debe, meskos ku nos ta
pordona nos debedornan.
I no laga nos kai den tentashon, ma libra
nos di malu.
Amen.
Nos Tata
Nos Tata ku ta na shelu
Bo Nòmber sea santifiká,
Laga bo reino bini na nos,
bo boluntat sea hasí na tera komo na shelu.
Duna nos awe nos pan di kada dia i pordoná nos,
nos debe, meskos ku nos ta pordoná nos debedornan.
I no laga nos kai den tentashon,
ma libra nos di malu.
Amèn.
Tata Cuta
Tata Cuta na cielo
bo nomber ta Santifica
bo Reino ta bin cerca nos,
hasi bo voluntad aki na tera
como tamben na cielo,
dudanos awe e pan di cada dia,
perdonanos e ofensasnan
mane nos perdona e sunan cuta
ofende nos y no laganos cai
den tentacion y libranos di mal
Amen.
Nos Tata
Nos Tata, qu tu na cielu,
qu bo nombre ta santifica;
Laga bo reino bini;
qu bo boluntad sosode na terra,
mescos qu na cielu;
Duna nos awe nos pan di cada dia;
Y pordona nos nos debenan, mescos qu nos tambe ta pordona nos debedonan;
Y no laga nos cai den tentacion,
ma libre nos dje Malu.
Amen.
Nos Tata
Nos Tata ku ta na shelu
Bo nomber sea santifika.
Laga Bo reino bini na nos.
Bo boluntat sea hasi na tera komo na shelu.
Duna nos awe nos pan di kada dia
i pordonanos nos debe meskos ku nos
ta pordona nos debedornan no laga nos
kau den tentashon ma libranos di malu.
Amen.
Nos Tata
Nos Tata, cu ta na cielo;
cu vo nomber ta santificado.
Cu bo reina bini. Cu bo
voluntad ta cumpli, ariba tera
asina cu na cielo. Duan nos ave nos
pam di cada dia.
Pordona nos nos debe, asina cu nos ta
pordona nan debe na nos debedor nan.
I no pone nos den tentacion, ma libra
nos di malo. Amen.


text:
GANA GRANDI PA HUNGA
Hunga futbol ta igual na placer! Hungando nan ta haya un habilidad mas grandi, cu of sin bala. Cerca Soccer Institute Aruba (SIA) nos ta laga nos hungadonan experimenta, ta encurasha creatividad, ta uza nan ideanan pa haci e trainingnan mas placentero. Nos hungadonan mester sinti nan mes exitoso pa desea di ripiti cos.
TA SIÑA ATRAVES DI RIPITI
Diferente accion cu bala ta ser trata cerca Soccer Institute Aruba (SIA), entre nan tira cu e banda paden di bo pia. Nos hungadonan ta entusiasma y orienta riba prestacion. Nan tin mester di exito y desafio, mester por logra y tin biaha por faya tambe.


text:
Rijswijk-Oranjestad – ‘Arubadag ta mas cu unicamente celebracion cu nos a haya nos mesun bandera y himno. E ta nifica un manifestacion puro di nos amor pa nos patria, aprecio pa nos mesun cultura, orguyoso ariba nos identidad.. y sigur un celebracion di nos autodeterminacion. Ta exactamente e experencia aki cu nos tur cu otro lo mester cultiva. Si bo ta leu for di bo patria y bo mester adapta bo mes na un hogar nobo, esey no mester bai a consequencia di bo identidad. Nos metanan ta sinta den nos mesun forsa, ancra den pasado, pero cu e simbolonan cu awe nos ta celebra. Nan lo guia nos den e direccion pa un mihor porvenir den nos di “dos patria”. Esaki Minister Plenipotenciario di Aruba sr. Alfonso Boekhoudt a bisa den su discurso durante di Arubadag na Rijswijk. Esaki ta e prome Arubadag den cual e ta funciona como anfitrion.
E mandatario a bisa e celebracion di Aruba tabata unicamente possible cu e cooperacion di e personal di Gabinete di Aruba, e grupo grandi di voluntarionan. ‘Un evento cu na prome instante tabata dirigi ariba e comunidad Arubiano na Hulanda, pero cu tempo a crece bira un evento multicultural. Tambe loke ta haci e celebracion na Hulanda unico, ta un grupo grandi di Arubiano cu ta bin Hulanda especial pa e celebracion aki,’ asina sr. Boekhoudt a bisa.


text:
WILLEMSTAD – “Si hende no por haña un kas di hür pagabel aki, mayan nan ta pará na Hulanda” asina Arthur Con, direktor di e fundashon pa kas sosial Fundashon Kas Popular (FKP) ta bisa. E ta boga pa koperashon na nivel di Reino pa haña kondishon di krédito favorabel pa konstrukshon di kas pa pueblo.
Pa Fundashon Kas Popular na Kòrsou un interes di hipotek di 5 porshento ta e mihó kondishon di fiansa ku e fundashon a atkirí. “Komo fundashon nos por pidi fiansa lokal so, no na Hulanda. Esei ta e gobièrnunan huntu so por realisá”, Con ta bisa.
Na Hulanda pa personanan privá e interes di mas abou di hipotek ta 1.00 porshento, 4 porshento mas abou ku e interes di mas abou na Kòrsou. “Pa kada porshento ménos di interes di hipotek , na Kòrsou ta kita 10 porshento for di e preis di hür”, Con ta bisa. E ta enfatisá ku e bahamentu di e preis di hür pa hopi hürdó ta un nesesidat.
FKP ta dependé di gobièrnu pa haña tereno ku ta kla pa konstrukshon i pa infrastruktura : trahamentu di kaya, lus di kaya, riolering, previshon di koriente i awa.
E lista di espera ta krese
E lista di espera di FKP di hende ku ta buska kas entretantu a krese bai te mas ku 9000 hende, di kua ta konsiderá 900 komo urgente. Entretantu a pone algun famia biba den un skol bieu.
FKP ta manehá 3.500 kas di gobièrnu i 1.500 kas di FKP. For di lantamentu di e fundashon, kuarenta aña pasá, e responsabilidatnan di FKP i di gobièrnu no ta fihá den un kòntrakt. FKP tin aña largu ta insistí serka gobièrnu pa bini un akuerdo di maneho, kaminda gobièrnu ta aliá su mes ku e pago di supsidio di hür pa esnan finansieramente mas suak.
Kolegio di supervishon finansiero(Cft, College financieel toezicht) a konsehá gobièrnu pa duna atenshon na e palabrashonnan ku FKP. E debe di gobièrnu na FKP den forma di supsidio di hür atrasá a subi bira mas ku 100 mion florin. “Entretantu nos a konstatá ku tin un akuerdo entre gobièrnu di Kòrsou i FKP kaminda a atendé e riesgo di FKP sufisientemente”, asina presidente di Cft Raymond Gradus a bisa luna pasá.
Ainda no tin akuerdo
Direktor Con di FKP ta splika ku e fundashon lo apsolbé e debe di gobièrnu si nan haña e akuerdo di maneho deseá. Pero te dia djawe no ta eksistí un akuerdo entre FKP i e ministernan responsabel Zita Jesus-Leito di Tráfiko, Transpòrt i Planifikashon Urbano (TTPU) i Hensley Koeiman di Asuntunan Sosial, Labor i Empleo (ASLE).
E deadline pa firma e kòntrakt tabata 31 di òktober. Un dia promé e ministernan di TTPU i ASLE a duna maneho di FKP un konsepto di un akuerdo di maneho. Ainda ta negoshá tokante e konsepto aki.
‘Ta bon a pone tarea riba papel, pero esnan ku ta buskando kas no tin niun benefisio di esaki’
“Pa FKP ta bon ku ta poné e tareanan riba papel, pero esnan ku ta buska kas por lo pronto lo no benefisiá di esaki”, Andrea Kwidama, manager Sektor Sosial di FKP, ta bisa. “FKP no tin sèn pa drecha tereno pa konstrukshon. Ta gobièrnu mester hasi esaki. Tanten ku gobièrnu no pone plaka disponibel, e míles di buskadónan di kas mester keda warda te ora un kas bini liber.”
Warda hende bai òf muri
Den e último dies añanan kuater pa sinku bia pa luna un kas tabata bira bashí. “Den mayoria di kaso pasobra e habitante a muri, Kwidama ta bisa. “Último tempu ta ocho pa luna. Esei ta pasobra e habitantenan ta sali for di Kòrsou.”


text:
Deseo pa bira maestro? Hacie!
Cuminsando e biahe pa un aventura nobo y grandi, nunca ta parce di bin sin temor. E riesgo di trata di tin exito den algo nobo ta mescla cu presion di hacie bon y sinti comodo. E sentimento aki ta masha normal. Pakico? Pasobra bo ta bay drenta un etapa cu bo no ta familiar cu ne, un etapa cu lo treceexperiencia nobo y sigur cu lo tin su reto cu ne.
Rocalia Lampe, ta studiante di e estudio pa maestro di Enseñansa Primario y actualmente ta den e fase di finalisacion di su estudio. Cu hopi esfuerso y perserverancia Rocalia ta den proceso di cumpli cu su deseo di bira maestra di scol. Awe e kier encurasha tur persona cu ta desea di bira maestro, pa hacie!
Rocalia su soño di mas grandi ta pa bira maestra di scolprimario. Na momento cu el a haya sa cu el a logra pasa e test di admision y cu e ta un studiante oficial na IPA, e tabata sa cu sufuturo ta depende di dje mes: "Mi tabata sa di e momento ey cu awo ta cuestion di traha duro pa logra mi meta, e porta ta habri, t'ami mester lucha awo. Enfoca riba e estudio, e profesion y no laga e peso di e estudio spanta mi".
Cerca Rocalia sentimento di miedo y/of presion no a domina, pero un curiosidad enorme ta loke a presenta. Rocalia a sa di tin un actitud activo y a tuma contacto cu su amistadnan cu tabatana IPA caba p’asina prepara pa su etapa nobo: “Mi tabata hibacombersacionnan casual cu mi amiganan p’asina mi haya un bista general di loke ta spera mi pa e cuater añanan binidero. Tambe pa mi ricibi ‘tips and tricks’ pa ora cu mi cuminsa cu mi estudio na IPA”.
Durante su estudio tin dos ingrediente clave cu a mantene e focus di Rocalia firme. E prome ta planificacion. Segun Rocaliaplanificacion ta super importante p’asina bo structura e momento cu bo ta dedica na bo estudio, tempo cu bo ta dedicana bo famia y bo ciudo propio. E ta opina cu tempo pa relahamentalmente y fisicamente ta yuda bo yega na miho resultado.
E di dos ta e pensamento positivo. Esaki ta algo cu Rocalia a siña for di su mama y famia. Pues, ta un habilidad cu el a crececu ne y a keda practica. Rocalia ta bisa: “Na caminda pa nosmeta, nos ta encontra diferente reto, un mas dificil cu otro y IPA sigur no ta un exepcion. Nos tin e poder pa maneha esaki. Sea bo ta wak e como un ‘stepping stone’ of bo ta lag’e kibra bo. Ami semper a scoge pa e prome y abo?”.
Rocalia ta termina bisando: “Nunca lubida e rason dicon naprome instante bo a scoge pa inicia bo estudio na IPA.”
Bo tin deseo pa bira maestro of tin duda? Mane’ Rocalia a bisa: Hacie! Inscripcion pa e estudio pa maestro di EnseñansaPrimario ta cera dia 12 di februari 2021. Despues di e fecha akino por inscribi mas pa aña academico 2021-2022. Tene nacuenta cu solamente studiante den examenklas of graduado di havo, vwo of mbo nivel 4 por inscribi. Esaki pa motibo cu inscripcion pa e 21+Toets a cera caba for di 12 di november2020, pues no ta posibel mas pa inscribi pa 21+ Toets pa añaacademico 2021-2022.
Pa inscribi bishita e website www.ipaaruba.com, bay naaanmelden y scoge pa beroepstest. Riba e pagina aki lo bo hayainformacion general di beroepstest. Tambe instruccion pa loke ta trata procedura di inscripcion cu lo tuma luga online. Tumatempo pa lesa e informacion, pasobra esaki ta sumamenteimportante pa por facilita e proceso di inscripcion y preparacionpa haci beroepstest.
Pa mas informacion tambe por bishita nos website www.ipaaruba.com y si ainda bo tin cualkier pregunta, por tumacontacto cu Studenten Services na 5243100.


text:
KRALENDIJK – Despues di temporada di fiesta, a yega un tempu serio: Kuaresma. Laga nos tuma e tempu na serio i drenta den bo ser humano pa investigá kon abo por rekonsiliá bo ku Dios i bo próhimo. Relashoná ku apertura di e temporada di kuaresma, ku ta dura 40 dia, tur tres parokia katóliko riba e isla Boneiru tabatin diferente selebrashon di Santu Sakrifisio di misa, djarason di shinishi. Radio Live 99.9 FM a kubri e selebrashon na parokia La Bírgen di Coromoto ayera anochi.
Pader Alphonsus Baak a inisiá e predikashi papiando tokante e malesa di ‘Coronavirus’ i mester prepará si akaso e yega Boneiru. “Den kuaresma nos tin ku hala rosea nobo i limpi pa un bida nobo. Den promé lektura ta bisa: Kibra boso kurason, i no boso bisti. Bolbe serka Señor, boso Dios. Den kuaresma bo no mester ta tristu, sino kontentu. Hesus a drenta den desierto i Spiritu Santu a gui’é. Laga Spiritu Santu guia nos kaminda, pa nos tin un bida nobo.
Pa bolbe serka Dios mester tuma desishon, i konsentrá kiko bo ke.
Pueblo di Boneiru nos por krea un dushi bibá. Di tera nos a bin di tera nos ta bai. Pone máskara di tapa nanishi i boka un kantu, i ta sigur di nos mes, laga Spiritu Santu traha,” entre otro pader Baak a menshoná.
Danki na Solange Chirino kende a saka mayoria potrèt durante Santu Sakrifisio di misa di shinishi.


text:
Durante di kòntròl rutinario di pasahero di un buelo di Winair prosdente di Sint Maarten ku destinashon Saba/Sint Eustatius riba djaluna 31 di mei, Duana a topa ku 530 gram di mariwana serka un pasahero maskulino.
Ora a kontrolá e ekipahe di man a topa ku un paketepaketá di manera vaküm.
Durante kòntròl mas aleu di e pakete a resultá di ta trata di mariwana. A konfiská e mariwana i a detené e sospechoso di inisial C.C.H. di 51 aña.
Despues di su detenshon a trasladá e sospechoso huntu ku e mariwana pa KPCN pa mas investigashon.
Post Views:
11


text:
Landado Patrick Groters tambe ta logra un final A den e Weganan Panamericano 2019 na Lima, Peru.
Un dobbel momento historico pa Aruba den e Panam Games na Lima, Peru ora cu e landado Patrick Groters tambe ta logra su clasificacion pa e gran final riba e 200m lomba. Despues cu Mikel a logra su paso pa final A, un rato despues tabata Patrick Groters cu a sigui cu e bon racha pa Aruba ora e ta landa un tempo record di 2:02.32 cual ta suficiente pa logra e di 8 mihor tempo overall den 24 landado. Patrick ta keda como number 4 den su heat. Esaki ta Patrick su prome salida den un Weganan Panamericano. E tempo registra di Groters ta un record Arubano nobo.
Sin duda un bunita momento pa e hoben Groters cu a traha duro despues di su lesion y awe ta paga cu un gran final awenochi na Lima, Peru.
Pabien y hopi exito Patrick.


text:
- permiso pa hotel (minimo 250 kamber);
- extracto di Camara di Comercio;
- reglanan di wega.
Permiso pa run un casino
Descripcion
Pa por opera weganan di suerte (casino) bo mester tin un permiso di casino manera stipula den e prome inciso di articulo 1 di e ley pa weganan di casino (Landsverordening hazardspelen AB 1990 no. GT 44).
Unda pa pidi'e? / Mas informacion na
Kico mi tin di hiba cu mi?
Cuanto e ta costa?
Awg. 2.500,-
Cuanto tempo ta dura pa hay'e?
Ta varia te cu un maximo di diesdos (12) siman.


text:
WILLEMSTAD – Habitantenan di e bario Charo a fada. Nan ke pa awor porfin gobièrnu duna atenshon na e situashon di tráfiko insigur den nan bario. Djabièrnè atardi un vehíkulo a trapa Sophia de Koop di tres aña di edat na Piscaderaweg i el a fayesé djadumingu.
Segun e bario e kaminda ta un karetera mortal di kore pusta, na un kaminda ku e último añanan tabatin desena di aksidente i kuater morto. Djadumingu atardi nan a pone énfasis riba nan mensahe i a tene Piscaderaweg será un ora largu.
Ku outo i kos di tira afó a lanta barikada na e krusada di Piscaderaweg i Wanapaweg i e habitantenan a subi kaya. E mayornan di Rianne Hellings ta biba na e krusada di mal fama ei. Na 2011 – meskos ku Sophie djabièrnè último – e tabata di bishita ora ku dilanti kas un outomobilista koriendo ku velosidat haltu a dal e, anto pa kolmo e outomobilista no tabatin seguro.
Drèmpel di tráfiko
E tempu ei tambe a hiba akshon, i polítika den persona di minister di Tráfiko di e tempu ei Hensley Koeiman a primintí di pone drèmpel, pa asina pone outonan baha nan velosidat. Na Piscaderaweg no a pone drèmpel.
E habitantenan a trata di laga e minister responsabel aktual bini Piscaderaweg, pero nan no a logra. Segun Rignald Fidal, bosero di e bario, Minister Earl Balborda di Tráfiko mester bini ku un bon relato aki dos siman. “Sino nos mes ta pone un drèmpel, ma ainda mi no sa kon haltu.”
Outor Dick Drayer


text:
PAR: sra,Marilyn Alcalá-Wallé: petishon pa manda rapòrt Wiel bek pa e Komishon pa koregí e erornan garafal den e rapòrt menshoná.
Minister enkargá ku Asuntunan di Hustisia
Sr. G. Pisas
Fort Amsterdam
Presente
Willemstad, 2 mei 2017.
Tópiko: petishon pa manda rapòrt Wiel bek pa e Komishon pa koregí e erornan
garafal den e rapòrt menshoná.
Riba djabièrnè 21 di aprel 2017 suskrito despues di a tuma nota ku e presidente di Parlamento aktual a manda un konvokashon pa asistí na un reunion públiko riba djaluna 24 di aprel 2017 pa deliberá ku Minister di Hustisia enkuanto e rapòrt di Komishon di Investigashon (Komishon Wiel) en konekshon ku susesonan promé, durante I despues di e reunion públiko di Parlamento di 4 di yanüari 2017, na nòmber di frakshon di PAR a hasi un petishon na e presidente di Parlamento pa posponé e reunion.
E presidente aktual sinembargo, manera ta kustumber, no sa duna oido na petishonnan di PAR, tampoko a manda e rapòrt bek pa minister di Hustisia, I e la laga e reunion kontinuá siendo e rapòrt Wiel ta kontené erornan grave i kondenabel ku mester wòrdu koregí. E rapòrt ta kontené diferente pasashi ku ta basá riba suposishon I no riba echo! Frakshon di PAR ta konsiderá e rapòrt den su forma aktual no kompleto I tampoko kla pa tratamentu den un reunion di Parlamento.
Den e kapítulo di e rapòrt Wiel kaminda ta trata e konstatashonnan riba e marcha di e reunion suskrito ke informá lo siguiente. E eks-presidente di Parlamento riba 4 di yanüari 2017 a habri e reunion na momento ku tabatin quorum. Miéntras e presidente ta hibando palabra e ta wòrdu interumpí konstantemente dor di un miembro ku ta pidi “roll call”, siendo tin quorum. Aki tin dos punto importante ku frakshon di PAR ke menshoná:
1. Tarea di e Presidente di Parlamento:
a. Un di tareanan komo presidente di Parlamento ta pa guia e trabounan den Parlamento konforme e Reglamento di Orden di Kòrsou (art. 7 a);
b. Un otro di e presidente ta pa mantené òrdu durante e di Parlamento (art. 7 c); reunionnan
c. Un otro tarea ta pa duna palabra (art 7d). Relashoná ku esaki artíkulo 77 di e reglamento ta duna indikashon na kua momento un miembro ta hiba palabra: ni un miembro no or hiba palabra promé ku e la solisitá esaki I haña palabra di e presidente di parlamento. Ta insolitó ku un presidente ta hibando palabra, e ta wòrdu interumpí konstantemente pa pidi “roll call”, siendo tur presente ta nota ku tin quorum pa e reunion sigui. No por otro, ku e intenshon maligno di e miembro di Parlamento ku tabata interumpí kontinuamente su meta prinsipal tabata pa pidi e “roll call” (despues ku e la duna instrukshon na diferente miembro pa “stand by”) I kore Sali bai manera e la hasi na diferente okashon. E intenshon tabata pa laga e 7 miembronan keda sin wòrdu huramentá, di manera ku nan por a krea un káos den gobernashon I stroba e gobièrnu pa traha pa pueblo.
2. Interupshon di Presidente miéntras e ta hiba palabra I siendo tin quorum:
Pa bin bek riba e rapòrt di Komishon Wiel ta bon pa menshoná ku e Komishon no tabat’ei presente pero a konstatá ku e presidente mester a duna palabra na e miembro ku a pidi “roll call”. E komishon ta hasi dos fayo grandi: 1. No ta tene kuenta ku ora un presidente ta hibando palabra bo no por interumpié sin mas. Tur presidente di Parlamento ta eksigí pa e kaba di hiba palabra promé ku e duna palabra na un miembro. Den e reunion di 4 di yanüari no kier a laga e presidente kaba di hiba su palabra. Ta un forma mas grosero I sin rèspèt pa keda pretendé ku ora un presidente ta hibando palabra bo mester keda interumpié. 2. Na momento ku a pidi “roll call” e presidente I tur presente ta mira ku tin quorum. Artíkulo 67 di e Reglamento di Orden ta indiká ku ora ku no tin 11 miembro mas presente den e reunion, e presidente ta posponé e reunion, despues ku e la yama kada miembro pa verifiká ku nan ta presente. Den e kaso di 4 di yanüari 2017 tur presente por a nota ku tabatin quorum, pues kua tabata e nesesidat pa e presidente hasi uso di artíkulo 67? Aki ta nota atrobe e meta ku tabatin tras di e “roll call”. Pa Sali kore bai for di sala I stroba funshonamentu di Parlamento I strob’e 7 miembro nobo demokrátikamente skohe pa drenta parlamento. Ademas ta bon pa menshoná eksplísitamente ku suskrito tabata presidente di e Komishon di Investigashon di Kredensial. Despues ku e rapòrt a Sali suskrito a aserka e otro miembronan ku tabata den e komishon di Investigashon di Kredensial I ta bon pa menshoná ku no tin un solo momento ku e Komishon Wiel a aserka ningun di e miembronan di e Komishon di Investigashon di Kredensial pa ningun pregunta ni aklarashon riba e suseso di 4 di yanüari último.
Mirando e situashon lamentabel aki, kaminda un rapòrt ku mester ta basá riba echo I no riba suposishon, suskrito konforme artíkulo 96 di e Reglamento di Orden di Parlamento ta hasi uso di su derechi di hasi e siguiente preguntanan na Minister, ku e petishon pa kontesta nan rápidamente:
1. Minister por ta asina bon di revoká entrega di e rapòrt na Parlamento i mand’e ku velosidat relámpago bek pa e Komishon Wiel pa korekshon basá riba echo?
2. Mirando e seriedat di e defisiensia den kuerpo polisial riba 4 di yanüari 2017 kua ta tur e akshonnan ku Minister di Hustisia a tuma for di momento ku e la risibí e rapòrt menshoná pa mehorá di e funshonamentu di e kuerpo polisial?
Sperando riba kontesta urgente,
Drs. Marilyn Alcalá-Wallé (PAR)
Miembro di Parlamento di Kòrsou
Lider di Frakshon di PAR


text:
Volleybal
E play-off semi final di Vòli a ranka sali ajera den Sala Errol Rooi
E play-off semi final di Vòli a ranka sali ajera den Sala Errol Rooi ku 2 wega den klase A Femenino, Shuatanari ku a klasifika #1 a enfrenta Watakeli ku a keda na di 4 luga i Shuatanari ta gana e partido aki 2-0 i ta pika dilanti den e seri aki ku ta miho di 3 ku parsial (25-11 , 25-21)
Den e di dos wega di ajera Stakamahakchi ku a klasifika # 2 a enfrenta Hurricane ku a klasifika na puesto #3 i tabata Hurricane ku a bai ku e viktoria importante aki 2-1 poniendo Stakamahakchi mes ora lomba kant’i muraja. Parsialnan 25-21,12-25 i 15-13 .
E partido aki tabata sumamente emoshonante. E seri aki ta kontinua dialuna 12 di Maart. awe e seri semifinal di maskulino A ta start ora ku e #1 Watakeli enfrenta e ekipo #4 ku ta Titus i Green Tiger klasifika #2 lo enfrenta Stakamahakchi klasifika na puesto 3. .E enkuentro nan aki lo start 19.45 den sala Errol Rooi.
Potret: sr. Jacinto de Jesus


text:
Papiamento
Papiamento den e programa multilingual
Den scol preparatorio e alumno ta cuminsa desaroya e Papiamento cu e conoce caba di cas y di comunidad na un manera mas sistematico. Den forma di tema e alumno ta siña conoce palabranan nobo na Papiamento y nan nificacion y ta cuminsa prepara su mes pa siña lesa y skirbi tambe na Papiamento.
Pa yuda structura e proceso aki ta haci uzo di dos metodo den scol preparatorio esta: “Papiamento na Color” y “Rampa”. Ta midi e progreso di e alumnonan pa mira con nan ta desaroya nan idioma y nan habilidad pa por cuminsa siña lesa.
Desde klas 1 di e scol multilingual e alumno ta sigui desaroya su conocemento di e idioma Papiamento y ta siña lesa na Papiamento haciendo uzo di un metodo cu ta combina desaroyo di idioma y desaroyo di lesamento.
Como cu nos tin un ortografia etimologico e metodo ta termina tambe cu lesamento di palabranan adopta cu ta sigui e reglanan di ortografia di e idioma di cua e palabra aki a origina. Asina ya caba e alumno ta familiarisa su mes cu cierto regla di ortografia di Hulandes, Ingles y Spaño.
Na e mesun momento cu e alumno siña lesa e letternan, e ta siña skirbi nan tambe. Pa esaki ta haci uzo di un metodo cu yama “Tribi Skirbi”.
Desde klas 2 te cu klas 6 e alumnonan lo sigui desaroya nan conocemento di Papiamento cu e material di “Festival di Idioma”. E metodo aki ta sigui amplia e conocemento di palabra y nan nificacion na Papiamento. Tambe e ta sigui desaroya e conocemento di structuranan gramatical, reglanan di ortografia mas complica y habilidadnan di idioma manera lesamento comprensivo y composicion di texto.Scroll To Top


text:
ORANJESTAD, 11 september 2020 Segun resumen di awe por tuma nota cu 44 persona mas a recupera, tin 79 caso nobo di Covid-19 cu a wordo registra di cual 1 ta no-residente, total di activonan awo ta 1429, total di testnan haci ayera ta 354, di cual 230 test a wordo haci na laboratorio di hosptal y caso di fayecimento relata na Covid-19 ta aumenta na 18.
Palabra di condolencia na famia di e fayecidonan.
Hospital ta informa cu tin un total di 44 persona interna di cual 12 ta den cuido intensivo y 32 ta isola riba piso general.


text: KRALENDIJK – Último dos dianan, bastante persona a wòrdu yama pa departamentu di Salubridat Públiko pa bai tèst mirando ku a konstatá persona(nan) infektá ku Covid-19 ku a bishitá diferente establesementu. E situashon ta di atenshon mirando ku awe djaweps 4 di mart 2021, Gobièrnu di Boneiru a informá ku tin 55 kaso aktivo di covid-19 i tin 96 persona den karentena. Ainda tin diferente resultado di tèstnan ku mester drenta. Potrètnan ta ilustrá e kantidat di vehíkulo den fila na edifisio di Salubridat Públiko pa e ‘Drive Thru’ tèst. Pa evitá ku ta opstakulisá tráfiko riba Kaya Betico Croes, sierto vehíkulo mester a bai stashoná riba e sitio di stashoná outo di Stadion di Playa pa warda bùrt pa bai tèst. Mañan djabièrnè 5 di mart ta bai tin un rueda di prensa di gobièrnu di Boneiru ku ta relashoná ku e desaroyonan di Covid-19 pa ku e oumento di kasonan nobo i probablemente lo bai tin medidanan nobo pa komunidat di Boneiru.


text:
“Empoderá bo mes”
“Empoderá bo mes”
Den kuadro di selebrashon di 10 aniversario, JCI UC ta bai organisá un evento spesial pa miembro i no-miembro. Ta trata aki di “Set Your Power Free”. Un evento kaminda tur ku tei presente lo wòrdu empoderá pa ekspresá nan mes i di forma artístiko, kreativo i positivo duna aporte na nos komunidat. E evento aki ta kompletamente gratis pa tur ku ke partisipá i ta konta ku presentashon di Francis Sling. Francis Sling ta konosí pa su obranan di arte impreshonante den area di Punda i Otrobanda en partikular.
Tur esaki lo tuma lugá djabièrnè, 28 di yüni 2019 di 7or pa 10or di anochi na Artcave Francis Sling, Scharloo.
JCI su meta prinsipal ta pa trese kambio positivo den komunidat dor di desaroyá lidernan kapasitá ku ta ehekutá diferente proyekto i evento ku ta aportá na komunidat di Kòrsou den un forma duradero. Tur persona entre 18 i 40 aña di edat ku ke ta siudadano aktivo ta mas ku bon biní.
Pa mas informashon por tuma kontakto ku Silvetty de la Paz, organisadó di e evento aki na 515-1368 òf via di nos e-mail jciuccuracao@gmail.com. Por bishitá nos página di Facebook: JCI UC Curacao pa mas informashon.


text:
Un di e puntonan di mehora ta e Sentro di Servisio Domeinbeheer ku a habri ofisialmente dia 13 di mart 2018. Den e sentro moderno i atraktivo aki tin hopi espasio i kapasidat pa sirbi e kliente i yud’é ku su nesesidatnan. Por hasi intake di forma profeshonal i kompleto na bali òf, kaminda ta nesesario, den ofisina mas privá.
Sentro di Servisio Domeinbeheer ta situá na WTC-Building IBC.II.C-B i e ta habrí di djaluna pa djabièrnè di 8:00 or pa 16:00 or (non-stop).
Por tuma kontakto ku Sentro di Servisio Domeinbeheer den e mesun orarionan na number di telefòn 0800-1919 (e number aki ta grátis pa numbernan lokal di UTS i Digicel).